Številka: 90000-7/2024-30

Datum: 21. 10. 2024

**MAGNETOGRAMSKI ZAPIS PO ZVOČNEM POSNETKU 17. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 21. oktobra 2024 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ZORAN JANKOVIĆ**

Spoštovane svetnice, spoštovani svetniki. Pričenjamo 17. sejo mestnega sveta. Prisotnih je 37 svetnic in svetnikov. Odsotnost so opravičili Dejan Crnek, Bruna Antauer, Marko Maver, Klemen Žibert. Smo sklepčni, lahko pričnemo z delom. Lepo prosim, če izključite mobilne telefone, da ne motimo delo mestnega sveta. V skladu s 93. členom Poslovnika Mestnega sveta MOL odloča mestni svet o mandatnih vprašanjih na začetku seje. Prejeli ste predlog ugotovitvenega sklepa Komisije za mandatna vprašanja, volitve in imenovanja o potrditvi mandata gospodu Denisu Strikoviću. Prosim predsednika komisije, gospoda Čerina, da poda uvodno razpravo.

**GOSPOD ALEŠ ČERIN**

Hvala za besedo gospod župan. Cenjene kolegice in kolegi. Svetnica mestna, gospa Dedićeva je podala odstopno izjavo. Nič ni navedla sicer, zakaj odstopa in volilna komisija je pridobila soglasje naslednjega z liste, gospoda Denisa Strikovića in zato Komisija za mandatna vprašanja, volitve in imenovanja predlaga mandat gospoda Denisa Strikovića namesto gospe Dedićeve. Hvala lepa.

### **GOSPOD ZORAN JANKOVIĆ**

Hvala lepa. Razprava. Ni razprave. Ugotavljam navzočnost po celotni točki. Da vidim, če se bom naučil kaj tega. Gre, gre. Rezultat navzočnosti: 35.

**In glasujemo O PREDLOGU: Mestni svet Mestne občine Ljubljana potrdi mandat članu Mestnega sveta Mestne občine Ljubljana Denisu Strikoviću. Mandat člana je vezan na mandat mestnega sveta. Mandat se začne z dnem sprejema tega ugotovitvenega sklepa.**

Glasovanje poteka. Še vedno se premika. Rezultat glasovanja, zaključujem.

**35 ZA,**

**0 PROTI.**

Hvala lepa. Dobrodošel gospod Striković. Kje pa je? Matic? Sania, poglej kje je gospod Striković, da ne bo hodil med sejo notri. A ga imaš Matic?

---------------------------------------------------------------------------------------------------aplavz v dvorani

### **GOSPOD ZORAN JANKOVIĆ**

Prehajam na predlog dnevnega reda 17. seje. Odpiram razpravo o dnevnem redu. Ni razprave. Ugotavljam navzočnost. 34.

**Glasovanje poteka O PREDLOGU SKLEPA: Mestni svet mestne občine Ljubljana sprejme predlog dnevnega 17. seje mestnega sveta.**

Prosim. Rezultat glasovanja.

**28 ZA,**

**0 PROTI.**

Sprejeto.

**AD 1. POTRDITEV ZAPISNIKA 16. SEJE MESTNEGA SVETA MESTNE OBČINE LJUBLJANA**

Razprava. Ni razprave. Navzočnost ponovno. Rezultat navzočnosti: 35.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 16. seje Mestnega sveta Mestne občine Ljubljana z dne 30. septembra 2024.**

**33 ZA,**

**0 PROTI.**

Sprejeto.

Gremo na točko 2.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo ste prejeli s sklicem seje in po sklicu seje. Pisno vprašanje z zahtevo za ustno predstavitev je poslal svetnik g. Aleš Primc glede fotografske razstave na šolski poti pri Figovcu. Gospod Arne Jakob Zakrajšek glede ugovora vesti v Lekarni Ljubljana; g. Aleš Primc glede glasila Ljubljana in Ninamedie; ga. Tina Bregant glede javne razstave pri Figovcu in kanala C0; ga. Darinka Kovačič glede uporabe prostorov v upravljanju Službe za lokalno samoupravo; ga. Mojca Sojar glede OPPN 437 Bobenčkova – Tržaška in 279 Tržaška. Prejeli ste tudi odgovore na vprašanja s 16. seje mestnega sveta. Besedo za ustno vprašanje dajem svetniku g. Alešu Primcu, 3 minute.

**GOSPOD ALEŠ PRIMC**

Hvala lepa za besedo. Pri Figovcu je razstava fotografij. Zdaj bom pa pokazal, med njimi takele. Gre za fotografije, ki so zmes pornografije, radikalnih spolnih praks in nasilja. Ta razstava je postavljena na šolski poti, 100 m od otroškega igrišča in 180  m od šole in vrtca. Gre za otroke popolnoma neprimerne fotografije, ki lahko na otrocih pustijo negativne dolgotrajne posledice in onemogočijo njihov normalen čustveni razvoj, prav tako lahko pri otrocih spodbudijo željo po posnemanju teh grozljivih praks. Če se tovrstne, če so tovrstne grde, ekshibicionistične fotografije komu zdijo umetnost, naj jih dela in razstavlja za svoj denar in v svojih prostorih, ne pa da so objavljene na šolski poti, na priljubljenem ljubljanskem srečevališču in ob zelo obljudenem križišču ljubljanskih pešpoti. Prosim za odgovor na vprašanje, kdo na Mestni občini Ljubljana je odobril prikazovanje teh fotografij na javnem prostoru v lasti Mestne občine Ljubljana ali je razstavljavec teh fotografij plačal za najem tega prostora in koliko? Ali je postavitev teh fotografij sofinancirala Mestna občina Ljubljana oziroma kako drugače podprla? Če da, v kakšnem znesku? Te fotografije sem objavil na Facebooku in takoj, takoj dobil zaradi objave neprimernih vsebin tridnevno prepoved uporabe Facebooka. Se pravi to, kar je primerno za objavo na šolski poti v Ljubljani, Facebook ocenjuje kot prepovedano objavljati na Facebooku in prepoved uporabe Facebooka za 3 dni, vi pa to objavljate na šolski poti. Od Mestne občine Ljubljana zahtevam, da te za otroke škodljive fotografije takoj odstranite iz galerije tako, iz tako imenovane galerije na prostem pri Figovcu, ki je javni prostor v lasti Mestne občine Ljubljana in s tem zaščitite naše otroke. Sramota.

**GOSPOD ZORAN JANKOVIĆ**

Ta Facebook, čeprav ga jaz ne uporabljam je očitno pameten. Odgovor bo podala gospa Mateja Demšič.

**GOSPA MAG. MATEJA DEMŠIČ**

Spoštovani in spoštovani. Odgovarjam na vaša vprašanja, gospod Primc. Razstave Plakatne galerije Figovec vsebinsko upravlja zavod TAM-TAM inštitut, ki je pri naboru vsebin neodvisen in Mestna občina Ljubljana ne posega in ne bo posegala v vsebine. Razstavljanje plakatov v Plakatni galeriji Figovec ni komercialna dejavnost, najema prostora se ne plačuje, ker je namen galerije prezentirati slovenski plakat. Produkcijske stroške, tisk plakatov, oblikovanje plakatov, plakatiranje in vzdrževanje krije upravljalec prostora. Mestna občina Ljubljana ni sofinancirala ali financirala razstave. Pri vaši zadnji zahtevi, žal se je upravljalec zaradi pritiskov odločil, da začasno plakate zatemni, Mestna občina Ljubljana in nihče drug ne more in naj ne prevzema vloge velikega cenzorja, ki nam določa, kaj smemo in kaj ne smemo. V Ljubljani je pred 10 dnevi gostovala sijajna francoska pisateljica Constance Debré. Pravi, če moja knjiga nikogar ne zmoti, potem je to že samo po sebi problem. Vam kot filozofu mislim, da jasno kaj sem povedala. Hvala lepa.

**GOSPOD ZORAN JANKOVIĆ**

Da ne bomo šli predaleč. Sosed, lepo prosim. Dvignite roko prosim za besedo in boste potem govorili, drugače pa ne. Če ne, bomo pa šli v domače okolja pa ugotovili, kje je največ zlorabe otrok. Ne na pločniku pred Figovcem, tako da bomo raje o tem tiho. Prehajamo na tretjo točko.

**AD 3. POROČILO ŽUPANA**

O aktivnostih Mestne občine Ljubljana za obdobje od 30. septembra do 21. oktobra 2024. Pod A) imate gor napisano. **1. oktobra smo uvedli novo trajnostno storitev Prijatelj KAVALIR, brezplačne prevoze z električnim kombijem, ki so namenjeni starejšim in ranljivejšim prebivalcem z območja Četrtne skupnosti Sostro. Teče izjemno dobro. S 1. oktobrom so avtobusi LPP po 17. letih truda začeli voziti do Domžal. In imamo dve liniji, 12 D in 21 D. 1. oktobra** smo na Kongresnem trgu zaželeli dobrodošlicobodočim študentom Univerze v Ljubljani. Oktobra smo znova prejeli certifikat Mladim prijazna občina za obdobje 2024-2028. 3. oktobra smo na Ljubljanskem gradu sodelovali na14. Ljubljana Forumu. Oktobra smo v sklopumednarodnega projekta Erasmus+ STEAM prejeli nalepko, ki dokazuje, da je Mestna hiša dostopna vsem osebam z oviranostmi**. 4. oktobra smo obeležili svetovni dan živali. Od 4. do 6. oktobra je v Vodnikovi domačiji Center potekal 8. festival angažiranega pisanja*.*** Med **4. in 13. oktobrom je Kinodvor sodeloval na 30. Mednarodnem festivalu sodobnih umetnosti Mesto žensk. Imamo še pomembne tri obletnice, Kinodvora, stoletnico kina na Kolodvorski, dvajsetletnico art kina in petnajstletnico Javnega zavoda Kinodvor. So** zasadili tudi drevo ginko. 5. oktobra je potekal 45. Tek na Šmarno goro. Od 7. do 11. oktobra je Pionirski dom organiziral Teden odprtih vrat. **8. oktobra smo na novinarski konferenci predstavili projekt ureditve grajskega hriba, ki je zaradi plazenja pobočja nujno potreben za večjo varnost ljudi in objektov pod njim.** Projekt sta med drugim predstavila tudi direktor Zavoda za gozdove Slovenije Gregor Danev **in vodja Območne enote Ljubljana pri Zavodu za varstvo narave mag. Alja Grošelj. 8. oktobra smo v** okviru obeleževanja meseca duševnega zdravja in kampanje Tudi junakinje in junaki včasih poiščejo pomočna Trgu mladinskih delovnih brigad 7 skupaj s predsednikom vlade dr. Robertom Golobom in ministrico za zdravje dr. Valentino Prevolnik Rupel odprli nove, sodobne prostore Centra za duševno zdravje otrok in mladostnikov Zdravstvenega doma Ljubljana. **Od 10. do 13. oktobra smo na Gospodarskem razstavišču sodelovali na sejmu Narava-zdravje.** 14. oktobra smo se na Ulici talcev udeležili komemoracije v spomin na 24 ustreljenih talcev. Oktobra je Ljubljana prejela prestižni naziv Podnebno nevtralno in pametno mesto, s čimer smo tudi uradno stopili na pot do razogljičenja do leta 2030. Poleg Ljubljane je omenjeni naziv prejelo še 19 mest, med njimi tudi Kranj, kar me veseli. Dokumentacijo za pridobitev naziva je v presojo oddalo 23 mest, to je ta drugi krog, pregled je potekal v dveh fazah, na koncu je Ljubljana prejela odlično oceno in zbrala 90 od 100 možnih točk. Ocenjevalci so Ljubljano izpostavili kot vzor drugim mestom. Predaja naziva bo potekala jutri v Evropskem parlamentu v Strasbourgu. Hvala za aplavz našim kolegom in kolegicam.

-----------------------------------------------------------------------------------------------aplavz v dvorani

**Vidim, da to opoziciji ne paše, ampak imajo pravico. 16. oktobra smo obeležili evropski in svetovni dan oživljanja. 17. oktobra smo se** udeležili praznovanja 30. obletnice Mešihata Islamske skupnosti v Sloveniji. 17. oktobra so d**ružbeniki Javnega holdinga Ljubljana na seji skupščine obravnavali poročilo o poslovanju družbe Javni holding Ljubljana in odvisnih družb za obdobje januar – junij 2024 ter se seznanili z informacijo o uspešno zaključenem tehničnem pregledu in začetku poskusnega obratovanja plinsko-parne enote v Energetiki Ljubljana, ki predstavlja trenutno največjo energetsko-okoljsko naložbo v Ljubljani in pomemben korak na poti razogljičenja. V nadaljevanju je zasedal tudi Svet ustanoviteljev.** Energetika Ljubljana je v omenjenem obdobju dosegla pozitivni rezultat v višini 4,4 mio EUR, družba Javni holding Ljubljana v višini 0,3 mio EUR. Družba VOKA SNAGA je izkazala negativni poslovni izid v višini 0,3 mio EUR, družba LPP pa v višini, negativen 2,3 mio EUR.
V prvih šestih mesecih letošnjega leta so družbe v investicijske projekte vložile 22,8 mio EUR, od tega 8 mio EUR v postavitev plinsko-parne enote. Za potrebe obnov in nadomestitev je bilo porabljenih 12,3 mio EUR, za razvojne projekte pa 10,5 mio EUR. Družba VOKA SNAGA kot bodoči upravljavec sodeluje pri aktivnostih na Velikem kohezijskem projektu Čisto zate. Konec leta 2023 je bilo pridobljeno uporabno dovoljenje za vse novo zgrajene objekte pri nadgradnji centralne čistilne naprave, v letošnjem letu pa se nadaljuje izvajanje poskusnega obratovanja. Pri projektu aglomeracij, ki zajema 39 območij, se je gradnja intenzivno izvajala na območjih Šmartinska, Litijska in Hrušica, Zalog, Gornji Rudnik, Glince in Dolnice, Kašelj, Ilovica in Ižanska cesta, Rakova jelša, Sibirija, Galjevica, Tacen, Gameljne, Sostro, Dobrunje in Brdo. Do junija 2024 so bila dela končana na vseh ostalih območjih.
V Energetiki Ljubljana je bilo v prvi polovici letošnjega leta veliko pozornosti namenjene izgradnji plinsko parne enote. Projekt je bil zaključen brez podražitev. PPE-TOL bo omogočila 70-odstotno zmanjšanje uporabe premoga v enoti TE-TOL. Pridobili smo začasno uporabno dovoljenje za 9 mesecev. MOL in družba Autocommercesta maja letos sklenila pogodbo za dobavo osmih avtobusov na vodik, brez emisij. Dobava avtobusov je predvidena do oktobra 2025. Ob dobavi bo MOL vseh osem avtobusov dala v najem družbi LPP. Istočasno že izvajamo dela na pripravljalnici oziroma proizvodnji vodika. 17. in 18. oktobra so v Pionirskem domu za mlade raziskovalce organizirali že 17. Festival znanosti in umetnosti Hokus Pokus. **Med 17. in 19. oktobrom je v Kinodvoru potekal 9. mednarodni filmski festival Kinotrip. Letošnja novost festivala je, da je bil tehnično prilagojen za gluhe in naglušne. Oktobra se je Ljubljana že desetič uvrstila na seznam Green Destinations - 100 najboljših trajnostnih zgodb, ki izpostavlja uspešne primere trajnostnega in odgovornega turizma z vsega sveta. Ljubljana je edino mesto na svetu, ki se je na ta ugledni seznam uvrstilo že desetič. 18. oktobra je Mreža mladinskih centrov Ljubljana v sodelovanju z Mladimi zmaji pripravila drugo Noč mladinskih centrov. 19. oktobra smo se skupaj s predsednikom vlade dr. Robertom Golobom in ministrico za infrastrukturo gospo mag. Alenko Bratušek udeležili** odkritja spominske plošče ob začetku gradbenih del na Železniški postaji Ljubljana. **19. in 20. oktobra je potekal NLB** 28. Ljubljanski maraton. Skupaj je teklo 21.172 tekačic in tekačev iz 86 držav. **1. oktobra smo v Parmi sodelovali na** CIVITAS političnem forumu. Med 2. in 5. oktobrom smo se v Izmirju udeležili srečanja partnerstva EU za zeleno prihodnost.3. oktobra smo se v Beogradu udeležili Emobility Eco Foruma 2024. 6. oktobra smo se v Atenah udeležilisrečanja direktorjev in direktoric mestnih uprav evropskih prestolnic. Med 9. in 11. oktobrom smo se v Varšavi udeležili srečanja Unescove mreže ekspertov za nesnovno dediščino JV Evrope. Gostili smo ministrico za državno upravo in lokalno samoupravo Srbije, županjo Podgorice, novega veleposlanika Grčije, predsednika korporacije Toyota, ministra za zunanje zadeve Srbije, delegacijo francoskega združenja za urbani razvoj, reiza Islamske skupnosti v BIH, podpredsednika pekinškega občinskega odbora Kitajske ljudske politične posvetovalne konference z delegacijo.

**AD 4. KADROVSKE ZADEVE**

Točko ste prejeli po sklicu seje. Prosim gospoda Čerina za uvodno obrazložitev.

**GOSPOD ALEŠ ČERIN**

Hvala za besedo. Cenjene kolegice in kolegi. Komisija vam v presojo in sprejem predlaga 17 sklepov in

… /// … iz dvorane – nič se ne sliši … ///

**GOSPOD ALEŠ ČERIN**

Od začetka? Še enkrat, hvala za besedo. Komisija vam v presojo in sprejem predlaga 17 sklepov in dvoje mnenj. Med temi posebej poudarjam soglasno sprejet predlog za imenovanje Blaža Peršina za direktorja Muzeja in galerij Ljubljane, to je četrti mandat. Še eno informacijo, in sicer na prejšnji septembrski seji je mestni svet v Svet Vrtca Najdihojca med drugim imenoval tudi gospoda Davorina Kopšeta. Pred dnevi pa smo dobili obvestilo občana o spletnih objavah tega gospoda, in sicer grožnje z orožjem, skratka sovražni govor največje vrste. Začeli smo postopek za razrešitev gospoda Kopšeta iz Sveta Vrtca Najdihojca, če bo pa sam odstopil, pa tako boljše, zlasti zanj. Hvala lepa.

-----------------------------------------------------------------------------------------------prekinitev zvoka

**GOSPOD ZORAN JANKOVIĆ**

Nekdo me je ugasnil. Kje je tehnika? Predlog Sklepa o imenovanju dveh predstavnic MOL v Svet Vrtca Miškolin. Razprava. Ni razprave.

**Glasovanje poteka O PREDLOGU SKLEPA: V Svet Vrtca Miškolin se imenujeta Marija Minka Jerebič, Marjana Levičar Šubelj. Mandat imenovanih traja 4 leta.**

Rezultat glasovanja:

**35 ZA,**

**1 PROTI.**

Sprejeto.

Gremo na tretji predlog Sklepa o imenovanju dveh predstavnikov MOL v Svet Vrtca Otona Župančiča. Razprava prosim.

.. /// … iz dvorane – nerazumljivo … ///

**GOSPOD ZORAN JANKOVIĆ**

To je za tretjo točko. Kaj pa je narobe?

**Glasovanje poteka O PREDLOGU SKLEPA: V Svet Vrtca Otona Župančiča se imenujeta Zvonka Klenovšek in Gregor Slabe. Mandat imenovanih traja štiri leta.**

Rezultat glasovanja:

**32 ZA,**

**1 PROTI.**

In gremo na četrti predlog Sklepa o imenovanju dveh predstavnic MOL v Svet Vrtca Pod Gradom. Razprava prosim. Ni.

**Glasovanje poteka O PREDLOGU:** **V Svet Vrtca Pod Gradom se imenujeta Marjeta Verbič, Vesna Škrinjar Pevc. Mandat imenovanih traja štiri leta.**

.. /// … iz dvorane – nerazumljivo … ///

**GOSPOD ZORAN JANKOVIĆ**

Samo ne recite, da ne dela. Jaz nimam kaj s tem početi. Pojma nimam.

**GOSPOD IGOR HORVAT**

A lahko proceduralno?

**GOSPOD ZORAN JANKOVIĆ**

Izvolite, proceduralno. Da slišim, kaj bi bilo? Igor Horvat.

**GOSPOD IGOR HORVAT**

Predlagam, da se prekine seje za 15 minut, pa da se uredi to, zato ker ljudje ne vedo o čem glasujejo in v bistvu tudi tukaj na ekranu imate z nekim zamikom.

**GOSPOD ZORAN JANKOVIĆ**

Saj je v redu, če dela. Saj je v redu. Sem vprašal za razpravo, pa se nihče ni javil k razpravi.

.. /// … iz dvorane – nerazumljivo … ///

**GOSPOD ZORAN JANKOVIĆ**

Kako vam je res dolgčas.

.. /// … iz dvorane – nerazumljivo … ///

**GOSPOD ZORAN JANKOVIĆ**

Ne, prišla ste, zamudila ste sejo.

Rezultat glasovanja:

**22 ZA, 25 ZA, 27 ZA,**

**2 PROTI.**

Zaključeno.

Gremo na peti predlog o imenovanju predstavnika MOL v Svet Vrtca Viški gaj. Zdaj pa glej gor, če je gor. Je gor?

.. /// … iz dvorane - ni gor. Pod Gradom je … ///

**GOSPOD ZORAN JANKOVIĆ**

Čakamo. Kje imamo?

**Glasovanje poteka O PREDLOGU SKLEPA: V Svet Vrtca Viški gaj se imenuje Tomaž Terček. Mandat imenovanega traja 4 leta. A je gor, ali ni?**

… /// … iz dvorane – je … ///

Hvala lepa za prijaznost.

**37 ZA,**

**0 PROTI.**

Če ne, se bo nazaj vrnilo, tisto isto, pa bomo na roke s karticami glasovali. Tisto obvladam bolje.

Gremo na šesti predlog Sklepa predstavnice MOL v Svet Vrtca Vodmat. **Razprava poteka o dveh imenih oziroma enem imenu. Martina Irena Kilpeläinen. Mandat imenovane traja štiri leta.**

Glasovanje poteka. Kaj nimate, saj sem povedal ime zdaj.

**35 ZA,**

**0 PROTI.**

Rezultat glasovanja.

Zaključeno.

**36 ZA,**

**0 PROTI.**

Hvala lepa.

Gremo na sedmi predlog Sklepa o imenovanju predstavnice MOL v Svet Osnovne šole Božidarja Jakca. Razpravljamo o predlogu sklepa. **V Svet se imenuje Marija Benigar Purg. Mandat imenovane traja štiri leta. Glasovanje poteka.**

Rezultat glasovanja:

**37 ZA,**

**0 PROTI.**

Gremo na osmi predlog Sklepa o imenovanju dveh predstavnikov MOL v Svet Osnovne šole Jožeta Moškriča. Razprava o Bojanu Hajdinjaku in Ksenji Šarb Lebič. Ni razprave. **Glasovanje poteka o tem predlogu, Bojanu Hajdinjaku, Šarb Lebič za štiri leta.**

Glasovanje poteka. Za 33.

Rezultat glasovanja:

**33 ZA,**

**0 PROTI.**

Sprejeto.

Gremo na deveti predlog **Sklepa o imenovanju predstavnika MOL v Svet Osnovne šole Mirana Jarca. Govorimo o Tomažu Mrzljaku**. **Glasovanje poteka, traja pa štiri leta mandat.**

**35 ZA,**

**0 PROTI.**

Sprejeto.

Gremo na deseti predlog Sklepa o imenovanju predstavnice MOL v Svet Osnovne šole Nove Jarše, Ina Orsag.

**Glasovanje poteka O PREDLOGU SKLEPA: V Svet Osnovne šole Nove Jarše se imenuje Ina Orsag. Mandat imenovane traja štiri leta.**

Rezultat glasovanja:

**33 ZA,**

**1 PROTI.**

Sprejeto.

Gremo na enajsti predlog Sklepa o imenovanju predstavnice MOL v Svet Osnovne šole Savsko naselje. Razprava je o Simoni Kaučič.

**Glasovanje poteka: V Svet Osnovne šole Savsko naselje se imenuje Simona Kaučič. Mandat imenovane traja štiri leta.**

**37 ZA,**

**0 PROTI.**

Hvala lepa.

Gremo o dvanajstem predlogu Sklepa o imenovanju predstavnice MOL v Svet Osnovne šole Vodmat. Razprava poteka o imenu Tjaša Kogej. Ni.

**Glasovanje poteka O PREDLOGU: V Svet Osnovne šole Vodmat se imenuje Tjaša Kogej. Mandat imenovane traja štiri leta.**

**33 ZA,**

**0 PROTI.**

Sprejeto.

Gremo na trinajsti predlog Sklepa o imenovanju predstavnice MOL v Svet Dijaškega doma Ljubljane, Poljane. Govorimo o Nini Petrić. Razprava? Ni.

**Glasovanje poteka: V Svet Dijaškega doma Poljane se imenuje Nina Petrić. Mandat imenovane traja štiri leta.**

Rezultat glasovanja:

**34 ZA,**

**0 PROTI.**

Gremo na štirinajsti predlog o prenehanju mandata in imenovanju nadomestne predstavnice MOL v Svet javnega vzgojno-izobraževalnega zavoda Center IRIS - Centra za izobraževanje, rehabilitacijo inkluzijo in svetovanje za slepe in slabovidne. Razprava poteka o predlogu sklepa. Mini Pišljar preneha mandat članici Sveta javnega vzgojno-izobraževalnega zavoda Center IRIS. In v Svet javnega vzgojno-izobraževalnega zavoda Center IRIS se za predstavnico MOL imenuje Ajda Svetelšek. Mandat imenovane je vezan na mandat sveta šole. Razprava? Ni.

**Glasovanje poteka o tem, ravnokar prebranem sklepu.**

**33 ZA,**

**0 PROTI.**

Sprejeto.

Gremo o petnajstem predlogu sklepa predstavnika MOL predstavnice pacientov v Svet Javnega zavoda Lekarna Ljubljana. Razprava prosim. Izvolite. Gospa Babnik.

**GOSPA MARUŠA BABNIK**

Pozdrav vsem skupaj. Jaz bi imela nekaj pripomb glede na kandidate, ki so pred predlagani za Svet Javnega zavoda Lekarna Ljubljana. V preteklih dveh letih smo že nekajkrat oziroma na začetku dobili s strani protikorupcijske komisije navodila o tem, da nekdo, ki sedi v mestnem svetu ne more razpolagati z denarjem ki ali pa financiranjem tistih zavodov na katerih ima mestna občina tudi finančni vpliv. Tega se v Listi Zorana Jankovića in Listi Gibanje Svoboda žal ne držite. Večkrat pri imenovanju drugih svetov ste na KMVVI govorili, da naj se prijavijo svetniki. Mi smo se držali tega, da se ne. Tokrat smo predlagali mestnega svetnika, ki je po izobrazbi diplomirani ekonomist, kar seveda v nek nadzorni svet tudi zelo paše in pa gospoda, ki ima s strani lekarništva in vodenja večje slovenske bolnišnice tudi malo več vpogleda v to. Naša dva predloga sta bila zavrnjena. V Lekarno Ljubljana se pa imenujejo ljudje, kot je na primer gospa Dodik Sodnik, diplomirana komunikologinja, gospa Ugrinovski, diplomirana politologinja, gospa Pišljar, diplomirana zgodovinarka, gospod Podobnik, ki je mimogrede tudi večkrat imenovan v vse svete, inženir organizacije dela in pa gospa Verbič, socialna pedagoginja. Jaz proti vašim izobrazbam absolutno nimam nič. So pa bili zagotovo predlagani tudi tisti kandidati, ki bi morda bolj ustrezali, zato bomo v naši Slovenski demokratski stranki tega predloga ne bomo podprli. In nas žalosti, da na mesta, spet bom rekla plačane sejnine sedaj uvrščate vse tiste vaše ljudi ali bom rekla, ljudi z Liste Zorana Jankovića in Liste Gibanja Svoboda. Me pa zanima, zakaj se bojite nadzora? Hvala lepa.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Hvala lepa za besedo. V svet Javnega zavoda Lekarne Ljubljana od šestih članov predlagate tri mestne svetnice in pa enega mestnega svetnica, svetnika, se pravi Ksenijo Pišljar, Vesno Ugrinovski, Nado Verbič in sicer z moje strani s spoštovanega gospoda Podobnik, vse iz Jankovićeve koalicije. To ni prav. To ni noben nadzor delovanja javnega zavoda ampak politična korupcija, nagrajevanje za slepo poslušnost in zvestobo Zoranu Jankoviću. Vi se očitno pravega opozicijskega nadzora bojite. Tako, kot smo se že na prejšnji seji pogovarjali. Že veste zakaj in zato si ne upate od šestih članov sveta javnega zavoda imenovati niti enega opozicijskega, to je sramota.

**GOSPOD ZORAN JANKOVIĆ**

Zaključujem razpravo. Noben drug ni prijavljen.

**Glasovanje poteka o PREDLOGU SKLEPA: V Svet Javnega zavoda Lekarna Ljubljana se kot predstavniki Mestne občine Ljubljana imenujejo Tanja Dodig Sodnik, Ksenija Pišljar, Tone Podobnik, Sašo Rink, Vesna Ugrinovski, Nada Verbič. V Svet Javnega zavoda Lekarna Ljubljana se kot predstavnica pacientov imenuje Polona Novak. Mandat imenovanih traja pet let.**

Prosim za vaš glas.

Rezultat glasovanja:

**21 ZA,**

**13 PROTI.**

Sprejeto. Hvala lepa.

Gremo naprej. Šestnajsti predlog Sklepa o prenehanju mandata in imenovanju nadomestnega predstavnika MOL v Svet javnega zavoda Regionalna razvojna agencija Ljubljanske urbane regije. Razprava prosim. Gospa Babnik, izvolite. Gospa Babnik, lepo ste se prijavila zdaj.

**GOSPA MARUŠA BABNIK**

Še enkrat, hvala lepa za besedo. Regionalna razvojna agencija Ljubljanske urbane regije kot javni zavod bo tokrat očitno potrdil gospoda Miho Verbiča. Tokrat opozarjam na to, da je bil gospod Miha Verbič imenovan v nadzorni svet enega od zavodov, ki smo ga potrjevali nekje v pomladnih, poletnih mestnih mesecih, in sicer nisem zdajle čisto prepričana ampak v javno podjetje JP LPT in pa javno podjetje Žale. Da se stvari podvajajo, meni se ne zdi primerno oziroma nam se ne zdi primerno. In zopet seveda je gospod Miha Verbič zaposlen na Mestni občini Ljubljana in je tu vidimo konflikt interesov. Hvala lepa.

**Glasovanje poteka O PREDLOGU: Mag. Miranu Gajšku preneha mandat predstavnika MOL v Svetu javnega zavoda Regionalna razvojna agencija Ljubljanske urbane regije. V svet javnega zavoda Regionalna razvojna agencija Ljubljanske urbane regije se kot predstavnik MOL imenuje Miha Verbič. Mandat imenovanega je vezan na mandat sveta zavoda.**

Prosim za vaš glas.

Rezultat glasovanja:

**24 ZA,**

**8 PROTI.**

Sprejeto.

Gremo na sedemnajsti predlog Mnenja h kandidaturi za ravnatelja Vrtca Mladi rod. Razprava prosim. O gospodu Boletu govorimo. Ni.

**Glasovanje poteka: Alešu Boletu se da pozitivno mnenje h kandidaturi za ravnatelja Vrtca Mladi rod.**

Prosim za vaš glas.

**33 ZA,**

**0 PROTI.**

Sprejeto. Hvala lepa.

Potem je osemnajsti predlog mnenja h kandidaturi za pomočnico direktorja Centra za socialno delo Ljubljana, enota Ljubljana Bežigrad. Govorimo o gospe Janji Kotar Mlakar. Razprava prosim. Ni.

**Glasovanje poteka O PREDLOGU SKLEPA: Jani Kotar Mlakar se da pozitivno mnenje h kandidaturi za pomočnico direktorja Centra za socialno delo Ljubljana, enota Ljubljana Bežigrad.**

Prosim za vaš glas.

Rezultat glasovanja:

**29 ZA,**

**0 PROTI.**

Sprejeto.

Gremo na devetnajsti predlog Sklepa o imenovanju direktorja javnega zavoda Muzej in galerije mesta Ljubljane. Govorimo o Blažu Peršinu. Razprava prosim. Gospa Babnik, izvolite.

**GOSPA MARUŠA BABNIK**

Jaz bi samo omenila, da očitno gospod Blaž Peršin zelo dobro dela v javnem zavodu Muzej in galerije mesta Ljubljane glede na to, da je bil edini kandidat. Vendar pa se sprašujem, če tako zelo dobro dela, saj je bil leta 2023 v enem izmed mesecev, v enem mesecu kot dobitnik ene od najvišjih plač v javnem sektorju okoli 22.000 EUR. Tako, da bi se vprašala od kje. Hvala lepa.

**GOSPOD ZORAN JANKOVIĆ**

Še premalo je dobil za svoje dobro delo.

**Glasovanje poteka O PREDLOGU SKLEPA: Za direktorja javnega zavoda Muzej in galerije mesta Ljubljane se imenuje Blaž Peršin. Mandat imenovanega traja pet let.**

Rezultat glasovanja:

**25 ZA,**

**3 PROTI.**

Sprejeto.

S tem smo to točko izčrpali. Gremo na današnjo pomembno točko, ključno točko.

**AD 5. A) PREDLOG ODLOKA O REBALANSU PRORAČUNA MESTNE OBČINE LJUBLJANA ZA LETO 2024**

**B) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2024**

**C) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2024**

**D) PREDLOG ODLOKA O SPREMEMBAH PRORAČUNA MESTNE OBČINE LJUBLJANA ZA LETO 2025**

**E) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2025**

**F) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2025**

Predlagam, da točki A) in D) obravnavamo skupaj.

**A) PREDLOG ODLOKA O REBALANSU PRORAČUNA MESTNE OBČINE LJUBLJANA ZA LETO 2024 in**

**D) PREDLOG ODLOKA O SPREMEMBAH PRORAČUNA MESTNE OBČINE LJUBLJANA ZA LETO 2025**

Gradivo za to točko ste prejeli s sklicem seje. Po sklicu pa ste prejeli tri amandmaje župana k obema točkama in poročila naslednjih odborov Mestnega sveta Mestne občine Ljubljana: Odbora za predšolsko vzgojo in izobraževanje, Odbora za lokalno samoupravo, Odbora za zdravje in socialno varstvo, Odbora za kulturo in raziskovalno dejavnost, Odbora za zaščito, reševanje in civilno obrambo, Odbora za varstvo okolja, Odbora za ravnanje z nepremičninami, Odbora za stanovanjsko politiko, Odbora za gospodarske javne službe in promet in Odbora za finance. Prosim gospo Bistan, obrazložitev k obema predlogoma odlokov.

**GOSPA SAŠA BISTAN**

Hvala za besedo. Spoštovane svetnice in svetniki, spoštovani župan, podžupani, sodelavke in sodelavci. Rebalans za leto 2024 je planiran v višini 510 mio in je nižji od sprejetega proračuna za 37 mio. Spremembe proračuna za leto 2025 pa so planirane v višini 571 mio in so višje za enak znesek. Tako so prihodki v letu 2024 predvideni v višini 488,4 mio, 2025 pa 551 mio, odhodki pa so v letu 2024 načrtovani višini 491,6 mio, v letu 2025 pa v višini 550 mio. Na strani prihodkov pri dohodnini smo v obeh letih upoštevali povprečnino 725  EUR, to je 176 mio. Za leto 2025 pogajanja o povprečnini še potekajo, zato jih nismo mogli vključiti v spremembe proračuna. Ko bo Ministrstvo za finance podalo podatke in izračune o primerni porabi, dohodnini in finančni izravnavi za leto 2025, jih bomo lahko upoštevali v rebalansu proračuna. Po Zakonu o glavnem mestu Republike Slovenije je načrtovan prihodek za obe leti 17,7 mio. Ker smo po oddaji gradiva dobili podatke in izračun za leto 2025, to je 19,1 mio, smo to upoštevali pri drugem županovem amandmaju za leto 2025. Nadomestilo za uporabo stavbnega zemljišča je načrtovano v letu 2024 v višini 81 mio, v letu 2025 pa 89 mio. Komunalni prispevek investitorjev je planiran leta 2024 v višini 60 mio, leta 2025 pa 86 mio. Prihodki od prodaje premoženja 2024 v višini 41 mio, 2025 pa 55, 9 mio. Prejete donacije so načrtovane v letu 2024 57.100 EUR, v letu 2025 pa 21.870 EUR. Prihodki od države so predvideni v predlogu rebalansa v višini 11 mio, to je za 29 mio manj kot v sprejetem proračunu. Razlog - dobava avtobusov in sofinanciranje določenih investicij je zamaknjena v leto 2025. Prihodki iz Evropske unije pa so predvideni v višini 14,7 mio. V letu 2025 pa je predvideno prihodkov od države 24,2 mio, iz Evropske unije pa 9,5 mio. Prihodki iz EU in drugih držav so planirani v letu 2024 v višini 2,4 mio, v letu 2025 pa 3,2 mio. Na strani odhodkov, tekoči odhodki v letu 2024 so načrtovani višini 70,5 mio, v letu 2025 pa 73,5. Tekoči transferi v letu 2024 v višini 235 mio. To je upoštevana tudi subvencija LPP-ju v višini 19,4 mio oziroma 5,3 mio več kot v sprejetem proračunu. V 2025 pa je načrtovano tekočih transferjev v višini 234,4 mio. Subvencija LPP-ju je tukaj 14 mio. Investicijski odhodki 2024 166,5 mio, 2025 223,5 mio, investicijski transferji 2024 19,7 mio, 2025 pa 18,5. Kapitalski transfer javnemu stanovanjskemu skladu v letu 2024 je planiran v višini 3,6 mio, prej je bilo planiranih 7 mio, v letu 2025 pa 5,5 mio oziroma 0,5 mio več, vse v skladu s terminskim planom nakupov in izgradnje stanovanj, ki ga vodi javni stanovanjski sklad. Zadolževanje v obeh letih do 20 mio dolgoročno zadolževanje, odplačilo dolga pa je načrtovano v višini 15,3 oziroma 15 mio. Stanje zadolženosti na dan 30. 9. 2024 je bilo 103,4 mio. Glavni razlog za predlagani rebalans in spremembe proračuna je uskladitev tekočega financiranja in financiranja projektov glede na dinamiko izgradnje in vključitev novih projektov v proračun. Novi projekti, ki so vključeni v obeh dokumentih, pa so: Center Janeza Levca, nakup in obnova zgradbe; Projekt EOL za različne objekte; nadgradnja tehničnih stavbnih sistemov, to je prezračevanje na Osnovni šoli Nove Fužine in Osnovni šoli Vodmat; izvedbe rekonstrukcij cest in prometnih ureditev za Linhartovo, Tomačevsko, Zaloško, Barjansko, Cesto v prod, Jurčkovo, Šmartinsko, Cesto ob Ljubljanici, Celovško na določenih odsekih in ostale. Nakup električnih avtobusov; prenova Bloudkovega parka v Tivoliju; gradnja Športnega parka Savsko naselje; zavarovanje objektov pod zahodnim pobočjem ljubljanskega gradu; Projekt URBforMED, to je izboljšano upravljanje in trajnostna raba mestnih gozdov kot naravne dediščine in zelene infrastrukture sredozemskih mest; izgradnja ograde za volkove v živalskem vrtu; mediteranski rastlinjak; ureditev mokrotnega gozda in Bajer Podutik; ureditev vrtičkarskega območja Grba 3. Na področju pripravljenosti sistema in delovanja za zaščito, reševanje in pomoč je predviden nakup opreme in naprav za izvajanje nalog, nakup gasilske, zaščitne in reševalne opreme za operativne gasilske enote na območju mestne občine, sofinanciranje obnov gasilskih domov, nakup gasilskega vozila za opazovanje za gasilsko zvezo in nakup gasilskega vozila za gašenje in reševanje iz višin za Gasilsko brigado Ljubljana. Celovite prenove šolskih igrišč in zunanjih površin za Osnovno šolo Zalog, Osnovna šola Zadobrova, Osnovna šola Vič in Osnovna šola Kolezija. Prenova Mestne galerije Ljubljana, prenova Knjižnice dr. France Škerl, širitev pokopališč Štepanjsko naselje oziroma Štepanja vas, Šentvid, Stožice in Šmartno pod Šmarno goro ter ostali. Hvala.

**GOSPOD ZORAN JANKOVIĆ**

Hvala lepa. Prosim gospo Sever, podpredsednico Odbora za finance, da poda svoje stališče.

**GOSPA KSENIJA SEVER**

Lepo pozdravljeni. Odbor za finance je na 10. seji dne 16. 10. 2024 obravnaval gradiva za 17. sejo Mestnega sveta Mestne občine Ljubljana in obravnavi točk predlog Odloka o rebalansu proračuna Mestne občine Ljubljana za leto 2024 in predloga Odloka o spremembah proračuna Mestne občine Ljubljana za leto 2025 najprej obravnaval poročila zainteresiranih delovnih teles mestnega sveta, tako Odbora za stanovanjsko politiko, Odbora za varstvo okolja, Odbora za kulturo in raziskovalno dejavnost, Odbora za lokalno samoupravo, Odbora za predšolsko vzgojo in izobraževanje, Odbora za gospodarske javne službe in promet, Odbora za zaščito, reševanje in civilno obrambo, Odbora za zdravje in socialno varstvo ter Odbora za ravnanje z nepremičninami ter sprejel naslednji sklep, vsi ti odbori so bili brez pripomb. Sklep pod točko a): Odbor za finance podpira sprejem predloga Odloka o rebalansu proračuna Mestne občine Ljubljana za leto 2024. Sklep je bil sprejet s tremi glasovi za, en glas proti od petih navzočih. Pod točko b): Odbor za finance podpira sprejem predloga Odloka o spremembah proračuna Mestne občine Ljubljana za leto 2025. Sklep je bil sprejet s tremi glasovi za, en glas proti od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Lep pozdrav vsem v dvorani. Statutarno pravna komisija pod točkama A) in D) 5. točke nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Odpiram razpravo. Nič več rok. Zdaj čakam, kaj mi bo napisalo. Gospod Primc.

**GOSPOD ALEŠ PRIMC**

Hvala za besedo. Z rebalansom se proračun zmanjšuje za 37 mio in to je razlog za rebalans. Da je denarja na razpolago manj kot je bilo predvideno oziroma, da je bil proračun nerealno načrtovan. V rebalansu se investicije zmanjšujejo za 55 mio. Je pa zanimivo, da se ob zmanjšanju skupnih investicij za 55 mio drastično povečuje, in sicer za 13 mio proračun za gradnjo Kopališča Ilirija. To, ta investicija pa ni Zoran Janković brez podražitev, ampak z velikimi podražitvami in se proračun drastično povečuje. Za v letošnje leto na 31 mio EUR za, to je kopališče, ki je pravzaprav, če smo pošteni postavljeno na napačni lokaciji. Na lokaciji na kateri ovira bodoči prometni infrastrukturni razvoj v Ljubljani in po moje je to najdražje kopališče na svetu, 72 mio  EUR je sedanja vrednost tega kopališča, ampak do takrat, ko bo vse skupaj narejeno, se bo to verjetno še povečalo glede na izkušnjo do sedaj. Se pravi meni se zdijo te cifre vrtoglave za 13 mio EUR povečati postavko, ki je bila prvotno predvidena za 17 mio. Naslednje postavke, ki bodejo v oči so postavke za izgradnjo kanalizacije v Ljubljani. Gre za kanalizacije, ki bi v podaljšanem roku morale biti zgrajene že do konca lanskega leta. In če bi bile zgrajene do konca lanskega leta, bi bile financirane iz že pridobljenih in že odobrenih EU sredstev. Ampak ker se je Zoran Janković večino časa, od leta 2019 do konca leta 2023 ukvarjal z gradnjo nezakonitega in nevarnega kanala C0, je gradnja kanalizacij po Ljubljani, zelo potrebnih kanalizacij po Ljubljani stala in s tega naslova je bilo do konca projekta, se pravi do konca leta 2023 evropskega projekta zgrajene komaj dobra polovica te kanalizacije. In sedaj seveda imamo v letu 2024 8 mio EUR dodatnih, ki jih je treba dati na to postavko za izgradnjo teh kanalizacij. In naslednje leto še 7.690.000. Se pravi gre za denar, ki če bi se projekt, evropski projekt v sklopu katerega je tudi kanal C0 izvedel v roku, bi se v veliki večini 75 procentih zgradil z evropskimi in pa z državnimi sredstvi. Ker Zoran Janković tega ni naredil imamo sedaj v rebalansu, kot rečeno 8 mio in 7.690.000 za drugo leto. Če gledamo mi proračune za leto 2021, 2022 teh postavk niste videli notri zato, ker so bile predvidene v evropskih sredstvih, da bo to pač velik del plačala Evropska unija. In to je dobesedno neposredno izgubljen denar za investicije v Ljubljani, za spodbujanje rodnosti, za nagrade družinam, za rojstvo in tako naprej. Zaradi vseh teh Jankovićevih neizvedenih evropskih projektov, seveda je zdaj potrebno seveda te stvari financirati iz občinskega proračuna in seveda jaz podpiram sedaj seveda, da se to zgradi iz občinskega proračuna zato ker so te kanalizacije nujno potrebne. In zato, če ta zadeva ne bo v dveh letih narejena bo treba vrniti še tisti denar ki je bil že dan iz evropskih skladov. Tako, da jaz izgradnjo teh kanalizacij podpiram hkrati pa povem, da gre za metanje denarja stran, ker bi te investicije v veliki meri morali izvesti z evropskimi sredstvi, ki so bila že odobrena. In ko vidimo, da Zoran Janković meče 72 mio EUR v kopališče, na lokaciji, ki onemogoča bodoči infrastrukturni razvoj Ljubljane, ko meče desetine mio  EUR stran evropskih in potem porablja občinski denar. Ni denarja za vsaj 1.000  EUR nagrade družinam ob rojstvu otroka. Jaz sem na prejšnji seji govoril kako neperspektivna kako neoptimistična je demografska slika Slovenije in Ljubljane. In ob vseh teh silnih milijonih, ki se mečejo stran, se ne najde 2 do 3 milijone evrov, ki bi se jih prerazporedila na to postavko, da bi družine v Ljubljani dobile vsaj 1.000 EUR nagrade ob rojstvu otroka. Potem ni nobenega denarja predvidenega v proračunu za 2025 za projekte hitre železnice, ki edina lahko reši prometne zastoje, v katerih izgubljamo vsak dan na 1000 ur Ljubljančanke in Ljubljančani in tisti, ki prihajajo k nam. To je neodgovorno. Če bi izračunali in izstavili Ljubljančani in Ljubljančanke račun za vse tiste ure, ki jih presedijo v prometnih konicah Mestni občini Ljubljana, bi proračun ne bil zadosti. In jaz mislim, da bo enkrat treba to narediti, ker enostavno to, da se z naših časov dela tako neodgovorno. In da se po eni strani mečejo mio EUR v zgrešene investicije, po drugi strani pa investicija, ki bi bila najnujnejša za to, da ne bi več razmetavali našega časa ni nikakršnega denarja, je skrajno neodgovorno. Tako da jaz moram reči, da jaz se čudim Ljubljančankam in Ljubljančanom od kje jim potrpljenje ko vsak dan ure in ure stojijo v gužvi in to mirno gledajo. Upam, da tega ne bodo več dolgo tolerirali in prenašali. Potem ni nikakršnega denarja za mrežo kolesarskih cest, stez zunaj cestnih, cestnega omrežja. To bi bile najbolj varne in najbolj zdrave kolesarske steze. Nikakršnega denarja za te varne in zdrave steze ni v tem proračunu. Naslednja zadeva. V proračunu je predvidenih 823.000 EUR za glasilo Ljubljana. Glasilo Ljubljana je glasilo mestnega sveta. Naše glasilo. Uradno je izdajatelj glasila Ljubljana mestni svet piše v kolofonu glasila Ljubljana, gospod Sedmak. In v tem glasilu Ljubljana ni nikakršnega poročanja o delovanju mestnega sveta. Ni poročanja o delovanju mestnega sveta. V glasilu mestnega sveta Ljubljana ni nobenega poročanja o stališčih mestnih svetnic in svetnikov, svetniških skupin do posameznih ključnih vprašanj razvoja Ljubljane. Nobenih stališč. To je glasilo leporečja in petja hvalospevov Zoranu Jankoviću, ne pa glasilo mestnega sveta, ki bi moralo dejansko odpirati ključne teme razvoja Ljubljane in informirati občanke in občane o tem, kaj oblast in kaj opozicija mislita o tem razvoju. In s tem, ko glasilo Mestnega sveta Mestne občine Ljubljana ne po ne poroča popolnoma nič o našem delovanju, o naših vizijah in o naših stališčih je po mojem trdnem prepričanju kratena pravica do obveščenosti občank in občanov. In jaz mislim, da takega glasila kot je zdaj glasilo Mestne občine Ljubljana, Ljubljana ne rabi in ta denar lahko gladko prišparamo in ga namenimo za nagrade družinam ob rojstvu otroka. Razen, če bi se na primer vsaj 4 strani vsakokratne številke namenilo za predstavitev delovanja mestnega sveta in stališč svetniških skupin. In če bi se vsaj 4 strani glasila mestnega sveta namenile pobudam občank in občanom. Občanke in občani v tem glasilu mestnega sveta nimajo nobene besede. Jaz predlagam, da se nameni 4 strani poročanju o tem, kaj se dogaja na tem mestnem svetu in predstavitvi stališč mestnih svetnic in svetnikov svetniških skupin in pa 4 strani pobud občank in občanov, od katerih se 2 strani namenjata tistim, ki bojo hvalil Zorana Jankovića in mestno oblast. In pa 2 strani kritikom, tistim, ki se pa s tem, kar se dogaja, ne strinjajo, imajo kritične predloge in pripombe. To bi bil pravi razvoj Mestne občine Ljubljana, to bilo pravo glasilo Mestne občine Ljubljana oziroma mestnega sveta, ne pa to kar je danes, eno samo leporečenje in pa hvaljenje Zorana Jankovića. Tako, da jaz predlagam da glasilo Mestnega sveta Mestne občine Ljubljana, Ljubljana postane v resnici to, kar naj bo. Sicer pa predlagam, da se postavka ukine in da to, ta denar 823.000 EUR nameni za nagrade ob rojstvu otroka. Hvala lepa.

**GOSPOD ZORAN JANKOVIĆ**

Jaz imam pravico do replike, sem bil prvi gospod Sedmak, da vidim če je, samo moment. Saj je škoda časa, izgubljam čas, ampak samo eno stvar. Gospod Primc je znani ekonomist in govori o podražitvah o Iliriji. Imamo tudi poročilo Računskega sodišča, ne loči, kaj so podražitve, kaj so dodatna dela. In dodatni del je bilo za 3,5 mio, 8 %. Kar se pa, še lepše je, čez Ljubljano ta znameniti Kanalc C0, ki ga gospod Primc tako ljubi, da ne more spati brez njega, pravi, da je končana komaj polovica kanala C0. Od 12.100 m, je za narediti samo še 118 m. Če je to polovica, bo to nova neka matematika po Primcu. Ne morete. Hvala lepa. Gospa Darinka Kovačič. Še replika, gospod Sedmak, izvolite.

**GOSPOD MARJAN SEDMAK**

Ja, hvala za besedo. Samo da posveti. Zdaj, seveda gospod svetnik, gospod Aleš Primc naklada tja v tri dni, jaz mu lahko samo prvi člen Odloka o ustanovitvi in izdajanju javnega glasila Ljubljana preberem, ki pravi takole: »S tem odlokom se ustanavlja in ureja izdajanje javnega glasila Mestne občine Ljubljana«. Prosim, ne in mestnega sveta kar ste trdili. Tako, da če ste pismeni dajte včasih tudi kakšno zadevo prebrat, čeprav dvomim o tem. To je ena zadeva. Druga zadeva. Vse kar se dogaja v tej dvorani, se sproti snema. Lahko dobite po kanalih, kot je spletna stran Mestne občine Ljubljana, glasilo Ljubljana ni namenjeno popularizaciji gospoda svetnika Aleša Primca in njegovemu profiliranju, ampak obveščanju Ljubljančanov in Ljubljančank o tem, kaj se v Ljubljani dogaja, ne kaj se dogaja v mestnem svetu in moram reči glede tega smo si bili celo, čeprav smo na različnih izhodiščih ideoloških in strankarskih, v uredniškem odboru kar dokaj soglasni, ne bomo vnašali v naše glasilo namenjeno meščanom in meščankam strankarskih, idejno političnih, svetovnonazorskih in podobnih razhajanj. Hvala za začetek.

**GOSPOD ZORAN JANKOVIĆ**

Samo eno minuto, odgovor gospodu Sedmaku. Odgovor na repliko.

**GOSPOD ALEŠ PRIMC**

Jaz imam pred sabo kolofon glasila Ljubljana gospod Sedmak, v katerem piše izdajatelj Mestni svet Mestne občine Ljubljana, Mestni trg 1. To piše v kolofonu. In lepo prosim, da se mi opravičite, ker ste me obtožil laganja popolnoma neopravičeno. Opravičite se, ker v kolofonu glasila Ljubljana piše, da je izdajatelj Mestni svet Mestne občine Ljubljana. Hvala lepa.

**GOSPOD ZORAN JANKOVIĆ**

Kar nehajmo. Ne, ne moreš. Kar nehajmo ne, ker njemu ne pomaga. Ti mu bereš--

… /// … iz dvorane – nerazumljivo … ///

**GOSPOD ZORAN JANKOVIĆ**

--pa saj, to je brez veze. Gospa Darinka Kovačič, izvolite. Tako je vrsti red napisan, kako je nastal, ne vem povedati.

**GOSPA DARINKA KOVAČIČ**

V redu. Hvala lepa. Zdaj, jaz se bom navezala na rebalans proračuna 2024, in sicer zdaj številk je tam res ogromno, v oči mi je pa padlo recimo tole zadolževanje pri javnih podjetjih, in sicer recimo Energetika Ljubljana se zadolžuje za 64.616.000 do enega leta za uravnavanje finančne likvidnosti. Zdaj to meni se zdi ogromen znesek glede na, če primerjamo z LPP, kjer gre za 14 mio ali pa VOKA za 21 mio. Kaj je razlog te ogromni številki za uravnavanje finančne likvidnosti energetike? Kot se spomnimo vsi je bila Energetika zmeraj od vseh teh javnih podjetij najbolj mislim najbolj stoječe javno podjetje, tako da čemu se namenjajo ta sredstva, teh 64 mio? Pa mogoče še ena stvar, saj teh številk je res ogromno, tako da je nemogoče čisto vse preverit. Iz javnih skladov je bilo predvidenih 10  mio, zdaj kar naenkrat pa v rebalansu ni nič več od teh 10 mio. Kaj se je zgodilo oziroma zakaj? A MOL ne izpolnjuje pogojev za pridobitev teh sredstev? Ali čemu se to pripisuje ta primanjkljaj oziroma izničenje teh 10 mio? Hvala.

**GOSPOD ZORAN JANKOVIĆ**

Najprej na energetiko, še ta odgovor, repliko imam, da boste imeli informacijo pravo. Mi smo podpisali kreditno pogodbo, torej Energetika z bankami, ki jih vodi sindikat, ta sindikat vodi Nova Ljubljanska banka, za izgradnjo PPE 120 mio. 120  mio EUR kredita, porabili smo 97 mio kredita. In kljub temu, da plinsko parno enoto začne uspešno tržiti šele 1. novembra, smo mi že vrnili 37 mio, tako da smo tam dolžni 60 mio. To je v bistvu pripravljeno v primeru, če bo še kaj treba, če kaj ne bo šlo. Drugo pa je bilo, kaj je bilo vprašanje? Javni stanovanjski sklad dobi toliko denarja, kot potrebuje za tekoče investicije, trenutno gradi 300 stanovanj, na Zvezni ulici je praktično pod streho, na začetku gradnje je na Rakovi jelši - 100 stanovanj in pa na Pesarski ulici. Tako da dobi toliko denarja kot potrebuje, tam je pa direktor, pa bo povedal. Naprej, gospa Mojca Sojar.

**GOSPA MOJCA SOJAR**

Hvala lepa za besedo. Gospa Bistan je predstavila že veliko številk, zneskov, pa tudi pojasnil je veliko dala v svoji predstavitvi za tako obsežno gradivo, kot je rebalans 2024 in pa proračun oziroma spremembah proračuna za leto 2025, in se je skozi to gradivo kar težko in dolgo časa traja, da se človek prebije, zato po navadi pogledamo stvari, ki nas tako nam najbolj padajo v oči in meni je recimo, sem opazila, da je bilo pri prihodkih letos prejetih bistveno več sredstev iz kohezijskih skladov kot jih je bilo načrtovanih, to se pravi v rebalansu je bistveno več sredstev kot je bilo načrtovano s proračunom, kar pripisujem verjetno skladno z izvajanjem projektov in to, da so se neka ta sredstva iz kohezijskih skladov počrpala je gotovo prav in v redu. Kot vedno so tudi v rebalansu zmanjšani prihodki od prodaje stavbnih zemljišč. To je že kar pričakovano v rebalansih zadnjih let kot jih beremo. Potem pri poročilu o izvrševanju proračuna 2024 sem že razpravljala glede Oddelka za ravnanje z nepremičninami in zato sem pogledala, kaj se je zgodilo zdaj v rebalansu. V prvi polovici je bila realizacija 496.000 EUR od skoraj predvidenih 14 mio EUR. No, z rebalansom so zdaj sredstva nič, za prihodnji 2 leti pa so spet načrtovani več kot 3 milijonski zneski. Velika razlika pri odhodkih se mi je pa zdela na postavki kazni in odškodnine. To pomeni v rebalansu je bilo načrtovanih 651.000, to se pravi, v proračunu, se opravičujem, v rebalansu pa jih je več kot 3 milijone kazni in odškodnin. No, to bi po moje terjalo malo pojasnila. Ravno tako pa so se v rebalansu povečali transferi v javne sklade in zavode MOL, kar je pričakovano. In tako je seveda rebalans na koncu naredil oziroma izračunal proračunski primanjkljaj kot pa vidimo za leto dva tisoč, v spremembi proračuna za 2025 Mestna občina Ljubljana spet načrtuje bistveno več prihodkov kot odhodkov. In jaz si želim, da bi bilo to realizirano, da ne bi takšna nihanja med proračunom in rebalansom in proračunom za prihodnje leto, kar vedno dobimo pojasnila, zakaj se to dogaja, ampak ta nihanja so kar velika in mogoče bi bilo treba jih enkrat pa malo uravnotežiti. Hvala lepa.

**GOSPOD ZORAN JANKOVIĆ**

Replika gospe Sojar oziroma prijazen odgovor. Kar se tiče teh koncesijskih skladov, res je, da smo imeli letos več kot smo planirali, ker nam lani niso plačali, pa so plačali v letošnjem letu. Kar se pa tiče teh kazni, tudi to je res, denacionalizacija, zdaj smo pač že na vrhovnem sodišču primer Sancin, zadnja odločba je bila, oni so hoteli poravnavo na 4,5 mio, nismo sprejeli. Sodišče je reklo 3 mio, nato pišemo pritožbo. Zato je praktično navedeno teh 3 mio ene kazni. Gospod Ištvan Išt Huzjan.

**GOSPOD IŠTVAN IŠT HUZJAN**

Lepo pozdravljeni svetnice in svetniki, podžupani in župan. Jaz se pa javljam z eno stvarjo, ki se nekako vleče od lanskega leta iste seje in gre za to, navezujem se na točko B) pri načrtovanju, prodaji in nakupu. To sem razpravljal lansko leto v zvezi z načrtom prodaje Počitniškega doma v Poreču. In sem takrat opozoril, da bi bilo fajn pri materialu, ki ga prejmemo oziroma v dokumentu, da bi bila neke vrste enostavna ekonomsko utemeljitev oziroma opis nakupa in prodaje. Župan mi je potem odgovarjal in potem me je gospodična Honzak, še gospa Honzak--

### **GOSPOD ZORAN JANKOVIĆ**

### Gospodična Honzak? A zdaj ni več tovarišica?

**GOSPOD IŠTVAN IŠT HUZJAN**

--me je še dopolnila nekako in je prosila, če bi se naredil nek sklep okoli tega. No potem je pa župan, pa če smem prebrati ste takrat rekli »da to sem rekel da bo, a so že imeli, ne rabijo, zakaj bomo glasovali, če bomo to delali, brez veze«. Kot sem jaz razumel, ste obljubili, da se bo to zdaj popravilo v smislu, da bo naslednje leto, da bojo ti kratki opisi, da bomo lažje razpravljali, da bomo vedli za kaj točno gre, pa se to ni zgodilo, pa bi še enkrat pozval, če bi se, če bi se to dal delat v prihodnje. Hvala.

### **GOSPOD ZORAN JANKOVIĆ**

Hvala lepa tudi vam. Replika. Ne bomo to spreminjali nič. Mi zdaj pregledujemo vse domove, zasedenost in največji problem je, da eden od teh domov, ki ga lahko uspešno prodamo praktično nima otrok iz Ljubljane. In nekaj bomo spremenili, ali bomo šli v prodajo, ali bomo pa spremenili v bistvu tistega, ki ima to v upravljanju, kajti pogodba, ki jo imamo z upravljavci teh objektov, najbolj uspešno je to, kar je bila Zambratija z Anito Ogulin, našo častno meščanko. Tam brez, da bi karkoli rekli, so bili celo leto otroci. Tu pa tako, če ni otrok, ima pravico, da to trži. Gremo v to spremembo. Zaenkrat ne bomo prodajali. Ravno je bil predlog podžupana Sama Logarja in Oddelka za šport, da bi v bistvu šli preveriti, tisti, ki dajo te domove v upravljanje otrokom iz Ljubljane. In čas, ko otrok iz Ljubljane ni, da bi dali mladim po športnih klubih. Če tega ne bomo dosegli in da napolnimo, bo pač ostala ta postavka prodaja, ampak če bi pa šli v prodajo, vas bomo obvestili. Ampak zaenkrat tistim, ki zdaj delajo ne bomo pustili, da tako delajo. Ker na dveh kontrolah, ko sem jaz bil prisoten, ne da ni bilo nikogar iz Ljubljane, bili so starejši, pa bili so iz raznih koncev Slovenije, samo nobenega iz Ljubljane. In zadnja prijavljena, gospa Sever. Evo, začela ste, pa končajte.

**GOSPA KSENIJA SEVER**

Spoštovani gospod župan, podžupani, mestne svetnice, svetniki, vsi prisotni v dvorani, še enkrat lepo pozdravljeni. Hvala za besedo. Že drugič se znižuje proračun iz več kot pol milijarde evrov, sedaj s 527 mio EUR na 488 mio   EUR ali za okoli 8 %. Seveda bo pa zaključni račun še nižji, predvidevam iz ostalih zaključnih računov verjetno, če bo okoli 450 mio EUR ali manj, bi bil to rekorden. Tudi odlog proračuna za leto 2023 je bil okoli 0,5 mio  EUR, 500 mio EUR, zaključni račun pa 421 mio EUR. Ne bom razpravljala o prihodkih, ker se vedno znižujejo na kapitalskih prihodkih ampak bom svojo razpravo namenila odhodkovni strani. Odhodki kjer so plače in drugi izdatki zaposlenim se v postavki delovna uspešnost izredno povečuje. Če pogledam sprejeti in veljavni proračun od 332.500 EUR na 1.137.000 EUR plus sedaj z rebalansom še za 116.000 EUR. Če bi ta znesek delila s 635 zaposlenimi, pomeni to vsak zaposleni 1.974 EUR bruto dodatne plače. To je skoraj ena plača, nimam nič proti, vendar so tukaj še nadure v znesku 683.600 EUR ali, če povem drugače, sredstva za plače zaposlenih 16,8 mio EUR, delovna uspešnost in nadure pa 1.973.000 EUR predstavlja 11,5 % vrednosti zneska osebnih dohodkov zaposlenih. Še enkrat, nisem proti, če ljudje dobro delajo in si zaslužijo večjo plačo, samo razčlenjujem odhodke. Zvišujejo se tudi subvencije javnim podjetjem. LPP bo dobil 14 mio EUR za povišanje, za povišanje 5,3 mio EUR pa ni nobene obrazložitve, komu ali mogoče tudi LPP-ju? Druga največja postavka odhodkov, investicijski transferi pa se znižujejo največ, skoraj za 55 mio EUR, ali 25,2  % na 166,5 mio EUR, kar predstavlja dobro četrtino. Pa naj naštejem nekaj zmanjšanj proračuna. Znanost in tehnološki razvoj od 820.000 EUR na 219.000 ali -600.000 EUR. Policijska in kriminalistična dejavnost se znižuje za 0,5 mio EUR, spodbujanje rabe obnovljivih virov energije za polovico ali 5,9 mio EUR. Cestni promet in infrastruktura znižanje za 13,8 mio EUR, ravnanje z odpadno vodo -7,1 mio EUR, oskrba z vodo za 6,2 mio EUR, zdravstvo od 493.000 EUR na 164, proračunska rezerva skoraj za polovico, lokalna samouprava za 1,4 mio EUR in tako dalje. Pohvalno pa je, da se postavka na socialno varstvo dvigne skoraj za 4 milijone evrov in na področju športa so tudi dohodki višji za 10,6 mio EUR. Ne postavljam se v vlogo arbitra ali odločevalca, poudarjam, operiram samo s številkami navedenimi v rebalansu proračuna. Sprašujem pa se, kaj je za 300.000 Ljubljančanov prioriteta. Gradnja zdravstvenih domov? Zdravstveni dom Rudnik se zamika, Zdravstveni dom Jarše ni več v NRP že nekaj časa. Torej se sploh ne načrtuje. Center za odvisnike na Metelkovi se odmika. Ljubljančani v nekaterih naseljih nimajo pitne vode in tako dalje. V letih 2024 in 2025 pa se pospešeno in prednostno gradijo športni objekti. Končani bodo v letu 2026. Tudi vrednost teh projektov se z dodatnimi deli, aneksi in spremembami projekta zelo povečujejo. Naj omenim, da če so letošnji investicijski odhodki načrtovani v znesku 166 mio EUR, kaj bo v zaključnem računu, še ne vemo. Samo projekt Atletski center, ki se še ne gradi, pa je ocenjen na 108 mio EUR, to pomeni, da bo skoraj ves denar od investicij sledil enemu projektu. Še enkrat, poudarjam, da gledam samo številke. Pri načrtu razvojnih programov bi bil potreben seštevek vsaj na zadnji strani, da bi se videla vrednost načrtovanih projektov, kajti spreminja se izhodiščna vrednost programov, nekateri se ukinjajo in odprejo novi s spremembo obdobja. Opazila sem tudi, da se v letošnjem letu ne dokončuje vodna skulptura na Slovenski cesti. Celo leto dela stojijo. Vrednost projekta pa se je iz načrtovanih okoli 300.000 EUR že zvišala na 683.000 ali kot je v rebalansu, bo pokončna cena okoli 1 mio EUR. Idejni projekt za skulpturo, natečaj pa je bil mislim že v letu 2016. Sprašujem se, kje je skulptura. Lepo pa je, da je v rebalansu proračuna primanjkljaj prihodkov nad odhodki sedaj le 3,1 mio EUR. Še par besed o letu 2025. V letu 2025 se prihodki s spremembo odloka proračuna povečujejo kar za 37 mio EUR na 551 mio EUR, torej lahko bi rekli proti 600 mio EUR. Idealno bi bilo, če bi taki tudi ostali. Verjetno pa bo povečanje tudi na dohodnini, kjer je planirana povprečnina v višini 725 EUR, pa se predvideva večja. Povečanje izhaja tukaj predvsem od komunalnih prispevkov za 20 mio EUR in kapitalski prihodki za 11 mio EUR, to je prodaja premoženja. Če primerjam investicijske odhodke v letu 2024 v odloku v letu 2024, 221 mio EUR in v letu 2025, 223 mio EUR. Pri proračunu, višjem za 70 mio EUR vidim, da skoraj ni razlike. Kljub povečanju proračuna pa se znižujejo iste postavke proračuna kot v letu 2024. Spodbujanje rabe obnovljivih virov energije -7 mio, torej znesek 5,3 mio je enak kot znesek v letu 2024. Sistem za zaščito in reševanje in pomoč -1,2 mio EUR, povečuje pa se zopet postavka za šport za 9,3 mio EUR. Še bi lahko naštevala, vendar bo zaključni račun in kasneje rebalans proračuna za leto 2025 nakazal bolj realno sliko. Danes govoriti o podrobnosti za leto 2025, sicer mora biti načrtovano, je po mojih izkušnjah preuranjeno. Hvala.

**GOSPOD ZORAN JANKOVIĆ**

Hvala lepa. Zaključujem razpravo. A, zdaj se je javil. Gospod Striković, izvolijo.

**GOSPOD DENIS STRIKOVIĆ**

Po šestih letih se je treba javiti. Lepo pozdravljam župana, podžupane, bivše podžupanje, svetnike svetnice, tovariše, tovarišice. V bistvu jaz se ne bi preveč ponavljal oziroma ponavljal, ne bi ponavljal ostalih kaj ste omenili, ampak bi izpostavil eno stvar, da so, da so v bistvu proračun pa občinski prostorski načrt so te temeljni akti pri kateri se vidi kdo je v poziciji in kdo je v opoziciji kljub temu, da so po navadi koalicije podpisane z manj subjekti. Trenutno imamo v mestnem svetu koalicijo med Listo Zorana Jankovića in Gibanja Svobodo, ampak smo videli pred tem, da sta tudi dva ostala subjekta, da sta tudi del te pozicije, tako da se tu so te, te neki akti, če niso sprejeti z nekimi skupnimi predlogi, pač ne morejo, ne morejo dobiti podpore tudi ostalih članov mestnega sveta. Jaz bi samo, mene samo neke stvari

… /// … iz dvorane – ne sliši se … ///

**GOSPOD DENIS STRIKOVIĆ**

Nisem jaz kriv za tehniko. Pač jaz svoj glas in je, da so nekatere stvari katere sem že zagovarjal v mojem prvem mandatu, da še vedno niso realizirane, so pa bile takrat sprejete tudi s strani župana in mestne uprave, celo župan je tisti en moj predlog takrat dal v svojo volilno kampanjo, to je ta dom občanov v Novih Fužinah katerega še ne vidim v teh, v tem proračunu, ne vidim povezave med BTC in Novim Fužinami in tako dalje. Zdaj, počasi bom končal razpravo. Svetnik Primc je začel eno zanimivo temo, o kateri dolgo razmišljam, še v teh šestih letih, po tem, ko nisem več član mestnega sveta in to je tema glasila Ljubljana. Jaz sem bil 4 leta član tega uredniška odbora, pač ta uredniški odbor ni neko, nek strokovni odbor ali kaj podobnega, je politični odbor pač tam, tam sedi večina politikov večina mestnih svetnikov tako, da ni nek klasičen uredniški odbor in lahko vidimo, da se je v teh letih se je budžet za glasilo se je še povečal, pač so večji stroški. Zdaj pa ne pozabimo, ne pozabimo pa besede s katerimi se pa strinjam, katere je izgovoril župan na prejšnji seji, da ne bo kar tako metal denarja za nepotrebne stvari, to bilo za povezavi referendum. Zdaj se lahko strinjamo ali pa naj strinjamo z referendumom, ampak se pa strinjam s tem, da pač, da moramo kot funkcionarji gledat, da ne večamo denarja in to 4 leta sem res tam poskušal kaj spremeniti, ampak ni ni uspelo. Gospod Sedmak je res odličen pri ohranjanju statusa quo. Ima res vso podlago, da to ohrani in v bistvu je to glasilo je samo v funkciji pač promocij trenutne pozicije in je to glasilo s svojo to reklamno močjo in propagandno pridobi v tem mesnemu svetu za tiste, ki izkoristijo to moč. Mogoče gospod Sedmak bi celo rekel, to je pa tisti predsedniški privilegij, ko si na funkciji, pač to lahko izkoriščaš in pripomore k temu, da ima potem vladajoča lista, da ima kakšnega svetnika več v temu. V tej dobi tehnologije, ko se lahko občane obvešča na drugačne načine, res ni potrebno vlagat 800.000 EUR v glasilo. In jaz sem že, me je prehitel, sem že mislim, da mi bo gospod Primc ukradel temo in gospod Primc ima še neko upanje o spremembi tega glasila. Jaz nima nobenega upanja za to glasilo. In je, saj ni potrebno in zaradi tega vsak evro, ki je dan v to glasilo je je metanje denarja in je moje celo bolj radikalno stališče, da potrebno to glasilo ukiniti in vreči ta sredstva iz proračuna. S tem ker vidimo to sem jaz tudi večkrat ponavljal, ko sem bil na funkciji. V glasilu Ljubljana je kot v vsakem nekem režimu, ki ga poznamo po Evropi ali po svetu, vedno cvetijo rože. Tako, da tako, da to je, to je tako popolno dejstvo. Lahko vidite, kdo pišejo uvodnike, kje so predstavljeni, kje so predstavljeni opozicijski svetniki in tako in potem ta kritika. Joj, to pa ne boste ste reklamirali v temu v tem glasilo. Zakaj so pa potem vsi uvodniki povezani.

**GOSPOD ZORAN JANKOVIĆ**

Čakajte gospod Striković. Govorimo o rebalansu, zdaj ste šli na politično področje. Tudi to točko lahko odpremo. Zdaj, ko ste toliko spominov oživeli, zdaj samo povejte, če vas je ta župan kdaj poklical za kakršnokoli prošnjo ali pa nalog, kaj naj bo v glasilu. Bil ste tam notri in pač v tem odboru vi odločate in to je neodvisni organ. Tako, da če imate kaj o rebalansu še povejte, povedal ste še, drugače vam pa ne bom pustil politizacije.

**GOSPOD DENIS STRIKOVIĆ**

To je v bistvu moja obrazložitev, zakaj sem za to, da--

**GOSPOD ZORAN JANKOVIĆ**

Saj je v redu, smo slišali.

**GOSPOD DENIS STRIKOVIĆ**

--da se to ne. A lahko govorim? Saj imam svoj čas. Jaz o tej temi govorim.

**GOSPOD ZORAN JANKOVIĆ**

Ja, ampak ne več, bom vzel besedo.

**GOSPOD DENIS STRIKOVIĆ**

O rebalansu.

**GOSPOD ZORAN JANKOVIĆ**

Še enkrat povem, o proračunu lahko govorite, vi ste se pa spravili o vsem kaj je bilo štiri leta nazaj, pet let nazaj, šest let nazaj. Bil ste član odbora. Jaz takrat nisem slišal enkrat, da ste se oglasil kot član uredništva, da protestirate proti temu.

**GOSPOD DENIS STRIKOVIĆ**

Niste bili prisotni.

**GOSPOD ZORAN JANKOVIĆ**

Nikoli nisem prisoten na nobenem.

**GOSPOD DENIS STRIKOVIĆ**

Jaz govorim. To je o temi. Pač moja obrazložitev, zakaj to ne bi smelo biti v rebalansu in pa v proračunu za naslednje leto. To je moja obrazložitev. Jaz imam ta čas, da lahko obrazložim zakaj imam takšno mnenje, da se to mora odstraniti.

**GOSPOD ZORAN JANKOVIĆ**

Ja, samo držite se.

**GOSPOD DENIS STRIKOVIĆ**

Pač jaz ne grem ven iz debate o proračunu.

**GOSPOD ZORAN JANKOVIĆ**

Saj ste šli ven.

**GOSPOD DENIS STRIKOVIĆ**

To je še vedno. Glasilo Ljubljana je v proračunu in tudi v rebalansu je ta sprememba, da se v rebalansu se celo zvišujejo sredstva za dve--

**GOSPOD ZORAN JANKOVIĆ**

Ampak, gospod Striković.

**GOSPOD DENIS STRIKOVIĆ**

Če ste prebrali.

**GOSPOD ZORAN JANKOVIĆ**

Vi lahko imate razpravo, sem vas poslušal že dobro, ampak vi ste šli na vaše spomine 6 let nazaj. Kaj ima to s tem proračunom veze?

**GOSPOD DENIS STRIKOVIĆ**

Povezavo ima s tem, ko obrazložim, zakaj ne potrebuje občina tega glasila.

**GOSPOD ZORAN JANKOVIĆ**

Potem pa pojdite na 25 let nazaj, ko se je začelo to glasilo izdajati pod nekim drugim županom in tako naprej.

**GOSPOD DENIS STRIKOVIĆ**

In bi tudi lahko začel, ampak se--

**GOSPOD ZORAN JANKOVIĆ**

No, izvolite.

**GOSPOD DENIS STRIKOVIĆ**

Ampak je to moja obrazložitev. Jaz nisem šel v to obrazložitev. Vi, če hočete, greste lahko 25 let nazaj, jaz grem pa glede svojih izkušenj, ki sem jih imel direktno s tem glasilom. Prosim, če mi dovolite, da govorim, ne vem zakaj me prekinjate? A vam ni všeč ta debata?

**GOSPOD ZORAN JANKOVIĆ**

Ma ne, boli me briga, kaj vi govorite.

**GOSPOD DENIS STRIKOVIĆ**

Vam je toliko pomembno glasilo Ljubljana?

**GOSPOD ZORAN JANKOVIĆ**

Poglejte si anketo med Ljubljančani, kaj menijo o tem glasilu, pa boste videli, ne meni, jaz v anketi nikoli ne sodelujem. Poglejte si anketo. Ali je ta tudi pripravljena tako, da bo druga se plat pokazala?

**GOSPOD DENIS STRIKOVIĆ**

Prosim, če lahko nadaljujem. Zdaj se tukaj, jah, niste. Veste, meni je žal, ampak niste vi tisti, ki ste dali glas, da tukaj sedim, ampak volivci. Tako, da so mi dali, da govorim.

… /// … iz dvorane – nerazumljivo … ///

**GOSPOD DENIS STRIKOVIĆ**

Prosim, da me ne prekinjate. Tako, da v rebalansu in proračunu je ta postavka glede glasila Ljubljana in to je potratna, potraten denar, čeprav zagovarjate, da je potrebno obveščati o delovanju občine, je dovolj drugje se obvešča o temu. In o delovanju mestnega sveta se pa veliko manj obvešča. In tudi te posnetke danes, ko smo se mi tukaj zbrali, mogoče te posnetke gleda 50 do 100 ljudi. Tako, da ni to zadostna reprezentacija dogajanja v mestnem svetu.

**GOSPOD ZORAN JANKOVIĆ**

Očitno smo toliko zanimivi.

**GOSPOD DENIS STRIKOVIĆ**

Hvala lepa, da ste mi pustili govoriti. Pa prosim, brez prekinjanja drugič.

**GOSPOD ZORAN JANKOVIĆ**

Prosim, gospod Sedmak, replika. Ne, očitno smo toliko zanimivi, za 50 ljudi smo zanimivi, kaj morem, ne.

**GOSPOD MARJAN SEDMAK**

O ja, hvala za besedo. Najprej bom reku glasilo Ljubljana ni namenjeno ne meni osebno, ne županu, župan je pravzaprav največja žrtev te uredniške politike, ker smo namenoma uredniško politiko zasnovali tako, da se župan pojavlja ne tako kot v drugih občinskih glasilih, kjer se župani pojavljajo, če ne na vsaki strani, pa vsaj na vsaki drugi strani, smo rekli, če že, se mora pojavljati funkcionalno, tako da, če boste pogledali deset številk nazaj, če je župan v petih številkah, naslikan notri in jaz se mu zahvaljujem za razumevanje takšne uredniške politike. Rekli smo revija Ljubljana je namenjena občanom, ne gospodu Strikoviću, ne meni, ne gospodu tamle Primcu, ki jih jaz seveda vljudno tituliram z gospodi in se ne obnašam pobalinsko in ne govorim, Janković sem in Janković tja. Tako da bi jaz prosil, da se spoštljivo naslavljamo v tej dvorani. Rad bi pa povedal. Prvič, odzivi na to revijo so med bralci izredni. Skratka, sprejeta je verjetno tako, ko redko katera, drugič, revija je v tem konceptu dobila dve mednarodni nagradi, leta 2021 in leta 2023 kot glasilo, poudarjam glasilo, razlika je med glasilom pa med izdajateljem. Skratka treba je biti pismen pa to prebrat tako, da ne vem kaj bi še rekel.

**GOSPOD ZORAN JANKOVIĆ**

Hvala lepa. Hvala lepa. Jaz sem držim, se opravičujem, časa. Odgovor na repliko. Izvolite, imate pravico.

**GOSPOD DENIS STRIKOVIĆ**

Mislim, da je temelj te politike, da mi kritiziramo politike in mnenja. Spoštovani gospod Sedmak.

**GOSPOD ZORAN JANKOVIĆ**

Lepo prosim, dajte zraven mikrofona, ker se spet ne sliši. Prej se je slišalo.

**GOSPOD DENIS STRIKOVIĆ**

Pravim, da je temelj političnega udejstvovanja, da kritiziramo politike ali pa mnenja, ne pa da gremo na osebno raven. Zdaj, gospod, spoštovani gospod Sedmak je v repliki meni, jaz ne vem zdaj, čeprav je tudi gospoda Primc omenjal, je dvakrat šel na osebno raven. Pobalinsko in, pač da sem jaz pobalin in da nisem pismen.

**GOSPOD ZORAN JANKOVIĆ**

Aleš, prosim. Lepo prosim, mir.

**GOSPOD DENIS STRIKOVIĆ**

Jaz sem dobro poslušal zdaj razpravo. In to v bistvu, gre to samo v tej funkciji, da sem jaz bil na pravi poti o tem kaj sem opisoval. In v bistvu, da ste gospod Sedmak zelo odlični pri--

**GOSPOD ZORAN JANKOVIĆ**

Hvala lepa, čas je potekel. Gremo na rimsko ena, razprava o proračunskem uporabniku 4.4. Oddelek za gospodarske dejavnosti in promet v predlogih aktov za leti 2024 in 2025, h kateremu sem vložil amandma. Razprava o obeh teh točkah, h katerim sem vložil amandma. Ni razprave. Navzočnost smo ugotovili.

**Glasovanje poteka O PREDLOGU SKLEPA, pa ga bom probal počasi prebrati:** **AMANDMA župana k predlogu Odloka o rebalansu proračuna MOL za leto 2024: V III. delu proračuna se v seznamu načrta razvojnih programov občine, pri proračunskemu uporabniku OGDP, podprogram Investicijsko vzdrževanje in gradnja občinskih cest, spremeni NRP *Rekonstrukcija Jurčkove ceste* ter NRP *Sočasna ureditev območij z gradnjo kanalizacije po EU velikem projektu za del 3 - aglomeracije ter v podprogram* *Ravnanje z odpadno vodo vključi nov* NRP *Gradnja javne kanalizacije na območju aglomeracije Ljubljana 2019*, z dinamiko in sredstvi v EUR po letih spremembe se nanašajo na leta 2025 in dalje kot sledi. Imate tu. Skladno s tem amandmajem, če ga sprejmemo, se uskladijo vsi ostali deli proračuna na katere se nanašajo spremembe.**

Prosim, aha, ste že dali.

Rezultat glasovanja:

**23 ZA,**

**4 PROTI.**

**24 ZA, 25 ZA,**

**5 PROTI.**

Rezultat glasovanja. Sprejet amandma.

**GOSPOD ZORAN JANKOVIĆ**

Tako, da gremo potem za leto 2025.

**Spet, glasovanje poteka O PREDLOGU AMANDMA ŽUPANA: k predlogu Odloka o spremembah proračuna MOL za leto 2025, ki pravi, v III. delu proračuna se v seznamu načrta razvojnih programov občine, pri proračunskemu uporabniku OGDP, pri podprogramu *Investicijsko vzdrževanje in gradnja občinskih cest*, zaradi dinamike financiranja, spremeni NRP *rekonstrukcija Jurčkove ceste* ter *Sočasna ureditev območij z gradnjo kanalizacije po EU velikem projektu za del 3 - aglomeracije* z dinamiko in sredstvi po letih kot sledi. V II. Posebni del se v letu 2025 v finančnem načrtu OGDP (v okviru NRP), sredstva povečajo skupaj za 3.536.887,12 EUR na proračunski postavki *Cestni projekti* za 3.252.638,56 EUR kot sledi: na kontu Rekonstrukcije in adaptacije za 3.121.908,56 EUR in znašajo 3.121.908,56 EUR; na kontu 4208 se sredstva povečajo za 130.730,00 EUR in znašajo 144.070,00 EUR in sicer se povečajo na naslednjih podkontih: Investicijski nadzor za 36.710,00 EUR in znašajo 36.710,00 EUR; na podkontu Investicijski inženiring za 21.472,00 EUR in znašajo 21.472,00 EUR; na podkontu Načrti in druga projektna dokumentacija za 72.548,00 EUR in znašajo 85.888,00 EUR; na proračunski postavki *Investicije v mestno kanalizacijsko infrastrukturo* za 232.469,78 EUR kot sledi, imate konto enkrat, pa drugi podkonto 229.859,78 EUR in drugič 2.610,00 EUR in na proračunski postavki Investicije v mestne vodovode za 51.778,78 EUR kot sledi, spet podkonti. Sredstva se zagotovijo v okviru istega finančnega načrta OGDP, z znižanjem proračunske postavke *Cestni projekti* *Sočasna ureditev območij z gradnjo kanalizacije po EU velikem projektu za del 3 - aglomeracije*, na kontu za 3.536.887,12 EUR in znašajo 6.263.112,88 EUR. Skladno s tem amandmajem se uskladijo vsi ostali deli proračuna in obrazložitve, vključno z načrtom razvojnih programov ter obrazložitvami.**

Tu je amandma ena. vidim, da je že rezultat glasovanja:

**25 ZA,**

**3 PROTI.**

Zdaj ga še potrdimo. Hvala lepa. Sprejeto. In brišemo tudi ta.

**In gremo na drugi amandma župana za leto 2025: V bilanci *A. Prihodki* (glasujemo potem, jaz bom pa bral sproti) *in odhodki* se prihodki Dohodnina povečajo za 1.486.480,00 EUR. Hkrati se prihodki na kontu Prihodki od komunalnih prispevkov zmanjšajo za 1.340.974,00 EUR. V *Posebni del* se v finančnem načrtu OGDP vključi nova proračunska postavka, številka je navedena, *Kanalizacija-aglomeracija -neupravičeni stroški* v skupni višini 145.506,00 EUR Načrti in druga projektna dokumentacija v znesku 114.663,00 EUR in na Plačila drugih storitev in dokumentacije znesek v višini 30.843,00 EUR. Vir kritja odhodkov v višini 145.506,00 EUR predstavlja povečanje prihodkov Dohodnina - glavno mesto iz prejšnjega odstavka. V III. delu proračuna se v seznamu načrta razvojnih programov občine, pri proračunskemu uporabniku OGDP - Ravnanje z odpadno vodo, vključi G*radnja javne kanalizacije na območju aglomeracije Ljubljana 2019* z dinamiko in sredstvi po letih kot sledi.**

Prosim za vaš glas.

**23, 25 ZA,**

**3 PROTI.**

Rezultat glasovanja: sprejeto.

Skladno s tem amandmajem se uskladijo vsi ostali deli proračuna in obrazložitve, vključno z načrtom razvojnih programov ter obrazložitvami.

… /// … iz dvorane – nerazumljivo … ///

**GOSPOD ZORAN JANKOVIĆ**

Kaj naj jaz zdaj naredim s tem? A naj ukinem jaz tole? Zdaj me boste spraševali, jaz nisem za tehniko. Kaj naj zdaj naredim?

**GOSPA KSENIJA SEVER**

A lahko vprašam, tamle je pisalo kot sledi.

**GOSPOD MATJAŽ BREGAR**

Tabela ne gre tukaj, ne more iti gor.

**GOSPA KSENIJA SEVER**

Ja vem, samo naj bo pa napisano, mi ne vemo kaj to sledi.

**GOSPOD MATJAŽ BREGAR**

Pa, saj ste dobili amandmaje vsi.

**GOSPA KSENIJA SEVER**

Nisem jih dobila.

**GOSPOD MATJAŽ BREGAR**

Kako, da ne? V petek so bili vsi objavljeni.

**GOSPOD ZORAN JANKOVIĆ**

Vse amandmaje ste dobili, ampak glejte, če ne gre, ne gre. Kaj naj jaz zdaj naredim? Gospa Bistan, lepo prosim. Ker so amandmaji sprejeti, prosim za pojasnilo, ali sta proračuna za leti 2024 in 2025 po sprejetih amandmajih glede prihodkov in odhodkov usklajena?

**GOSPA SAŠA BISTAN**

Ja, oba rebalans proračuna za leto 2024 in spremembe proračuna za leto 2025 sta usklajena.

**GOSPOD ZORAN JANKOVIĆ**

Ugotavljam, da sta proračuna po sprejetih amandmajih usklajena glede prihodkov in odhodkov. Prehajamo na glasovanje k točki A).

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o rebalansu proračuna Mestne občine Ljubljana za leto 2024****skupaj s sprejetim amandmajem.**

Prosim za vaš glas.

Rezultat glasovanja:

**25 ZA,**

**10 PROTI.**

**In potem prehajamo na glasovanje k točki D:** **Mestni svet Mestne občine Ljubljana sprejme predlog Odloka o spremembah proračuna Mestne občine Ljubljana za leto 2025****skupaj s sprejetima amandmajema.**

Prosim za vaš glas, glasovanje poteka. A se je kaj spet ustavilo?

… /// … iz dvorane – nerazumljivo … ///

Jaz nisem nič pritisnil. Tudi slučajno nisem gledal. Prehitro je bilo konec. Še enkrat ponavljam, ker je bilo prehitro konec. Ponovi glasovanje. Izvolite. Ste vsi glasovali, da ne bom spet kaj pritiskal prehitro?

Rezultat glasovanja:

**25 ZA,**

**11 PROTI.**

Sprejeto. Hvala lepa. Hvala lepa, Saša.

**GOSPOD ZORAN JANKOVIĆ**

Prehajamo na skupno obravnavo točk B), C), E) in F). Glasovanje bo potekalo o vsakem predlogu posebej. Te točke sem vse našel na začetku.

**B) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2024**

**C) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2024**

**E) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2025**

**F) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2025**

Gradivo ste prejeli s sklicem seje, po sklicu ste prejeli poročila pristojnega odbora. Prosim gospo Remih, da poda uvodno obrazložitev. Čakaj Simona. Počakaj. Boš moral tu zraven mene sedeti. Jaz nisem bil za posodobitev, to veste. Tako, da lahko nazaj se vrnemo, tisto sem bolj obvladal. Samo potem niso vsi, … a res? Gospod, ki se zelo dobro na to zastopi, popravit je treba, dajte popraviti. Za mikrofon dober, megafon tamle. Simona, kar dajmo prosim. B), C), E), F).

**GOSPA SIMONA REMIH**

Spoštovane svetnice, spoštovani svetniki, spoštovani župan. Pod točko 5 B) mestnemu svetu v sprejem predlagamo Sklep o spremembah in dopolnitvah Sklepa o načrtu ravnanja z nepremičnim premoženjem MOL v vrednosti nad 200.000  EUR za leto 2024. Načrtovani odhodki se iz naslova pridobivanja nepremičnega premoženja v vrednosti nad 200.000  EUR znižujejo za 8.803.291,00 EUR in znašajo skupno 9.593.584 EUR. Načrtovani prihodki za leto 2024 iz naslova razpolaganja z nepremičnim premoženjem MOL v vrednosti nad 200.000 EUR, se na podlagi predlaganega sklepa povečujejo za 7.307.27,00 EUR, in znašajo skupno 66.635.055,00 EUR. Po točko 5. C) mestnemu svetu v sprejem predlagamo Sklep o spremembi Sklepa o določitvi skupne vrednosti pravnih poslov nepremičnega premoženja MOL za leto 2024. Skupna orientacijska vrednost varnega premoženja ob upoštevanju predlaganih sprememb načrta ravnanja z nepremičnim premoženjem MOL znaša 117.372.069,00 EUR. Na podlagi predlaganega sklepa se vrednost pravnih poslov določi v višini 20 % celotne vrednosti in znaša 23.474.413,00 EUR. Pod točko 5 E) enako predlagamo kot prej pri 2024, Sklep o dopolnitvah o načrtu ravnanja z nepremičnim premoženjem MOL nad 200.000 EUR, in tako odhodki za leto 2025 iz naslova pridobivanja nepremičnega premoženja se povečujejo za 5.178.534,00 EUR in znašajo skupno 17.580.770,00 EUR. Načrtovani prihodki za leto 2025 v vrednosti na 200.000 EUR se na podlagi predlaganega sklepa povečujejo za 21.473.257,00 EUR in znašajo skupno 68.739.294,00 EUR. Pod točko 5 F) mestnemu svetu v sprejem predlagamo Sklep o določitvi skupne vrednosti pravnih poslov nepremičnega premoženja MOL za leto 2025. Ta orientacijska skupna vrednost premoženja, ob upoštevanih predlaganih spremembah načrta ravnanja z nepremičnim premoženjem MOL za leto 2025 znaša 123.992.009,00 EUR in na podlagi predlaganega sklepa se vrednost pravnih poslih določi v višini 20 % celotne vrednosti pravnih poslov, določenih s tem načrtom, kar znaša 24.798.401,00 EUR. Hvala lepa.

**GOSPOD ZORAN JANKOVIĆ**

Prosim gospo Žekar, da poda stališče odbora za vse štiri točke.

**GOSPA JELKA ŽEKAR**

Hvala za besedo. Odbor za ravnanje z nepremičninami je obravnaval vse štiri predloge sklepov, ki so na dnevnem redu pod točko 5 B), C) in E) in F). Vse štiri predloge sklepov tudi podpira, vendar z različnim številom glasov. In sicer točko 5 B) s petimi glasovi za, enim proti od sedmih prisotnih; točko 5 C) s petimi glasovi za in nobenim proti od sedmih prisotnih točki 5 E) in F) pa s štirimi glasovi za, nobenim proti od sedmih prisotnih članic in članov odbora. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Ni razprave. Imamo že navzočnost.

**GOSPOD MATJAŽ BREGAR**

Ponovitev glasovanja.

**GOSPOD ZORAN JANKOVIĆ**

O čem naj ponavljam glasovanje.

**GOSPOD MATJAŽ BREGAR**

V tej točki, ko bo zdaj.

**GOSPOD ZORAN JANKOVIĆ**

Pa saj nismo še niti glasovali.

**GOSPOD ZORAN JANKOVIĆ**

Se opravičujem, o točki B) nismo še glasovali. Dajmo še enkrat. Glasovali smo samo o rebalansih, to je A) pa D), o B) nismo glasovali. Zdaj glasujemo o B). Kaj naj ponavljam glasovanje, če nismo glasovali?

… /// ... iz dvorane – nerazumljivo … ///

**GOSPOD ZORAN JANKOVIĆ**

Izvolite, gospod Horvat.

**GOSPOD IGOR HORVAT**

Glejte, še enkrat, proceduralno.

**GOSPOD ZORAN JANKOVIĆ**

Jaz nič ne delam, ne mene gledat.

**GOSPOD IGOR HORVAT**

Hvala za besedo. Še enkrat bi imel proceduralno. Dajmo prekiniti sejo za 15 minut, pa si uredite te tehnične težave, vi gospod župan, pa prosim vas, vi ste odgovorni za vodenje seje mestnega sveta in ne zdaj med klice dajati, da je tehnična služba kriva, da je kdorkoli, vi morate po proceduri voditi sejo in to tudi pričakujemo od vas. Prosim lepo.

**GOSPOD ZORAN JANKOVIĆ**

Hvala, gospod Horvat. Hvala lepa.

**Gremo na glasovanje k točki B).**

… /// … iz dvorane – nerazumljivo … ///

**GOSPOD ZORAN JANKOVIĆ**

Kaj boste dobili?

Točka B):

**22 ZA,**

**6 PROTI.**

Sprejeto.

Gremo na postopkovno glasovanje, da se seja prekine za 15 minut, da se tehnika uredi. Jaz predlagam, da rečemo ne, ker imamo drugega dela dosti. Tehnika ne deluje, če ne bomo dali pa kartončke, bomo pa s kartončki glasovali. To pa znam šteti. Izvolite. **Glasujemo o predlogu gospoda Horvata, da se seja prekine in 15 minut, da se tehnika uredi.** Saj, če bi bil siguren, da bodo uredili, bi jaz takoj prekinil.

… /// … iz dvorane – ponovitev … ///

**GOSPOD ZORAN JANKOVIĆ**

Pa saj še traja glasovanje. Ne me zdaj.

**13 ZA** prekinitev,

**26 PROTI.**

Ni sprejeto.

**In gremo na glasovanje o točki C):** **Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2024. Točka C) glasujemo.** Glejte, gor ne vidim zadaj.

… /// … iz dvorane – nerazumljivo … ///

**GOSPOD ZORAN JANKOVIĆ**

Izvolite, postopkovno. Boštjan, boš ti razložil?

**GOSPOD JOŽEF HORVAT**

Hvala za besedo. Postopkovno sem dal predlog. Če smo prekinili, pa glasovali o 15 minutnem odlogu, ki potem pričakoval rezultate kakšni so bili. A imamo zdaj 15 minut, da se tehnika uredi?

**GOSPOD ZORAN JANKOVIĆ**

Ne, nimate, ker rezultati so bili gor, jaz sem jih tu videl.

**GOSPOD JOŽEF HORVAT**

Niso bili gor. Potem pa predstavite, kakšen je bil rezultat, ker nismo videli.

**GOSPOD ZORAN JANKOVIĆ**

Jaz se čisto strinjam to, naslednjič bom drugače uredil. Zdaj je tako, dali so mi nek enkrat, da uživam, da vidim, kaj se dogaja. Zakaj niso gor, pa ne vem, ne me spraševati.

… /// … iz dvorane – nerazumljivo … ///

**GOSPOD ZORAN JANKOVIĆ**

Nazaj bom vrnil na tisto, kar smo delali prej tako, da boste vedeli. A je to zdaj rezultat? Nimam jaz pri sebi. Evo, ne vem. Gospod želi postopkovno, dajte mu rdečo luč. Evo, zdaj ste prijavljeni. Ne, spet je nehalo.

**GOSPOD ARNE JAKOB ZAKRAJŠEK**

Hvala. Jaz sem enako zmeden, kot nekateri drugi svetniki tukaj, zdaj se je že parkrat zgodilo, da sem tukaj, ko je kazalo za glasovanje sem pritisnil in potem sem za nekaj glasoval, rezultatov ni bilo. Pravkar smo videli nenavadne rezultate v nekih stolpčnih grafih, kjer je bilo ne vem 16 za, 2 proti, tudi za to glasovanje ne vem kaj je bilo, kdo je bil proti. Tako, da bi pač ponovil postopkovni predlog kolegov z druge strani, da se seja prekine in se pač uredi glasovanje, ali pa preidemo na kartončke.

**GOSPOD ZORAN JANKOVIĆ**

Seja se prekine za 15 minut. Nadaljujemo 15 do ure.

**GOSPOD ARNE JAKOB ZAKRAJŠEK**

Hvala.

------------------------------------------------------------------------------------------------------prekinitev zvoka

--------------------------------------------------------------KONEC POSNETKA ŠT. T001-17.seja21102024

**GOSPOD ZORAN JANKOVIĆ**

A ste toliko prijazni, lepo prosim. Hvala za pomoč. Meni ni nič nerodno povedati, računalnik ni moje orodje, ker ga ne uporabljam. Zgodbe krožijo, da nekdo večkrat pritisne, pa se potem meša. Kolega od izvajalca bo zdaj vodil glasovanje oziroma gor bo dajal karkoli bo, jaz bom pa samo govoril. Pri naslednji prekinitvi, če se kaj zgodi, dobimo kartončke v roke. To pa razumem, to bom pa jaz štel. Pa se dajmo tako. Mi smo zdaj, postopkovno smo opravili. Točko pod B) smo izglasovali. In zdaj gremo glasovanje pod točko C). Prosim te, daj gor točko C). A jaz kaj vidim to, ali nič? Ali se moram obračati? V redu, samo sprašujem. Če se kaj ne vidi, me opozorite. Glasovanje poteka, navzočnost imamo. Pri meni je še vedno 20/4, 21/4.

**Glasujemo: Mestni svet Mestne občine Ljubljana sprejme predlog Sklepa o spremembah in dopolnitvah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov v letu 2024.**

Glasovanje poteka. Ne bom nič pritiskal. Kaj naredim? Boš ti zaključil?

**23 ZA,**

**6 PROTI.**

Se to vidi gor?

… /// … iz dvorane – ja … ///

Hvala lepa. Gremo na točko E) glasovanje.

**Glasujemo O PREDLOGU:** **Mestni svet Mestne občine Ljubljana sprejme predlog Sklepa o spremembah in dopolnitvah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2025.**

Glasovanje poteka.

Rezultat, ki ga vidim je:

**22 ZA,**

**6 PROTI.**

Zaključi.

**23 ZA,**

**6 PROTI.**

Sprejeto.

**In gremo pod točko F), PREDLOG SKLEPA:** **Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2025.**

Rezultat:

**24 ZA,**

**6 PROTI.**

Zaključi prosim. Se je to videlo gor?

… /// … iz dvorane – ja… ///

Hvala lepa. S tem je ta točka zaključena.

Gremo na točko 6.

**AD 6. A) PREDLOG REBALANSA FINANČNEGA NAČRTA JAVNEGA STANOVANJSKEGA SKLADA MESTNE OBČINE LJUBLJANA ZA LETO 2024**

**B) PREDLOG FINANČNEGA NAČRTA JAVNEGA STANOVANJSKEGA SKLADA MESTNE OBČINE LJUBLJANA ZA LETO 2025**

A bosta vidva vsaj tiho, ali se morata... Se opravičujem. A damo še enega zraven. Boštjan, zdaj si naslednji ti, ki boš šel tam zraven. Predlagam, da točko obravnavamo skupaj, gradivo ste prejeli s sklicem seje, po sklicu ste prejeli poročilo pristojnega Odbora za finance k obema točkama. Prosim gospoda Saša Rinka, da poda uvodno obrazložitev za obe točki.

**GOSPOD SAŠO RINK**

Spoštovani župan, spoštovani podžupani, svetnice in svetniki. Rebalans finančnega načrta javnega stanovanjskega sklada in finančni načrt za 2025 praktično sledita dokumentom, ki ste jih potrdili na predhodnih točkah in likvidnostno pokrivata popolnoma vse potrebe Javnega stanovanjskega sklada Mestne občine Ljubljana. Kar se tiče rebalansa, se na izdatkovni strani odhodki zmanjšujejo približno za 9 mio EUR, v skladu s tem pa se tudi na strani prejemkov na račun financiranja zadolževanje znižuje iz 17,1 na 8,3 mio EUR, se pravi za okrog 9 mio EUR. Sam proračun oziroma finančni načrt pa ostaja izravnan. Spremembe so potrebne predvsem zaradi spremenjenega teka projektov, praktično finančni načrt je bil sprejet pred enim letom. Pa bom še na kratko čez vse projekte, sam tek projektov se pa seveda vijejo tudi v naslednje leto in v skladu s tem tudi vse finančne postavke finančnega načrta za 2025. Investicijsko vzdrževanje enot se povečuje z 800.000 na 1.720.000,00, predvsem na račun pridobljenih 88 enot v Zeleni jami. Ko otvorimo sosesko, realiziramo tudi kar sedaj večje število zamenjav tistih, ki čakajo na zamenjavo stanovanja ali za večje stanovanje zaradi povečane družine ali pa za manjše stanovanje ali zaradi finančne stiske ali zaradi odhoda iz družine. Zelena jama OPPN Zvezna 87 enot se gradi, objekti so pod streho, od začetka leta je v gradnji, zdaj že se izvajajo suhomontažna dela, do konca naslednjega leta pa pričakujemo zaključek soseske. Rakova jelša 1 - se pravi prav tako gradi od sredine leta. Končano je pilotiranje in v začetku 2026 pričakujemo izgradnjo. Rakova jelša 3 - v teku je arhitekturni natečaj, ki bo v kratkem objavljen in upamo pridobljena rešitev za okrog 50 do 55 stanovanjskih enot. Jesihov Štradon - čakamo gradbena dovoljenja že od julija 2020 leta zaradi pritožb sosedov in s tem povezanih postopkov. Mestni kare Povšetova - 361 stanovanjskih enot. Čakamo na gradbeno dovoljenje in upam, da v kratkem, da bo tudi to gradbeno dovoljenje izdano. Litijska Pesarska - od julija tega leta v gradnji 97 stanovanjskih enot, izvajalec Strabag dela izredno dobro delo in gradbišče je izjemno urejeno. Zelena jama F4 je bila, kot sem prej omenil, končana, šlo je za nakup 88 stanovanj od hčerinske družbe Kostak. Zavetišče za brezdomce, novo zavetišče bo zgrajeno predvidoma v začetku 2026. Zavetišče samo je že preseljeno na novo lokacijo na Povšetovi ulici, predmetno zavetišče se bo rušilo in v roku enega meseca pričakujemo tudi, da bomo izdali razpis za izvajalca gradbenih del. In pa Črnuški bajer. Pravkar objavljen tudi razpis za dokončanje 11 oskrbovanih stanovanj. V letošnjem letu je predvideno zadolževanje v znesku 8,3 mio EUR, dodatno zadolževanje 3,8 mio EUR, od zdajšnje realizacije, je bilo predvideno za Zeleno jamo, Zvezno in projekt Litijska Pesarska. Samih pogodb za najem kredita nismo podpisali ker pričakujemo drugačne oziroma boljše pogoje po eno procentni fiksni obrestni meri, upajmo do konca leta in tudi realizacijo teh finančnih načrtov. Postavka povečanja namenskega premoženja, kot je že bilo povedano s strani vodje Oddelka za finance, se zmanjšuje s 7 mio na 3,5 mio oziroma 3.624.000,00 EUR zaradi plačila zahtevka iz lanskega leta. Kar se pa tiče finančnega načrta za 2025, je ta prav tako izravnan na 53.653.000,00 EUR tako prejemkov kot izdatkov. Ena izmed glavnih postavk je račun financiranja, kjer se načrtuje novo zadolžitev v neto vrednosti 22,2 mio EUR. Povečanje namenskega premoženja oziroma dokapitalizacija v naslednjem letu je 5,5 mio EUR s strani Mestne občine Ljubljana. Kar se tiče projektov in teka projektov, pa se bodo vsi ti projekti, ki sem jih navedel, praktično vili še celo naslednje leto in tudi finančna obremenitev pa likvidnostna obremenitev tako sklada kot seveda Mestne občine Ljubljana. Toliko na kratko.

**GOSPOD ZORAN JANKOVIĆ**

Hvala lepa. Prosim gospo Ksenijo Sever, da poda stališče odbora k obema točkama.

**GOSPA KSENIJA SEVER**

Odbor za finance je na svoji 10. seji obravnaval gradivo Predlog rebalansa finančnega načrta Javnega stanovanjskega sklada Mestne občine Ljubljana za leto 2024 in Predlog finančnega načrta Javnega stanovanjskega sklada Mestne občine Ljubljana za leto 2025. Obravnaval je tudi poročilo zainteresiranega delovnega telesa mestnega sveta, in sicer Odbora za stanovanjsko politiko, ki je bilo brez pripomb. Sklep 1.3: Odbor za finance podpira sprejem Predloga rebalansa finančnega načrta Javnega stanovanjskega sklada MOL za leto 2024. Sklep je bil sprejet s petimi glasovi za, nič glasov proti od pet navzočih. Sklep 2.3: Odbor za finance podpira sprejem Predloga finančnega načrta Javnega stanovanjskega sklada Mestne občine Ljubljana za leto 2025. Sklep je bil sprejet s petimi glasovi za, nič glasov proti od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja k obema točkama. Hvala.

**GOSPOD ZORAN JANKOVIĆ**

Hvala lepa. Razprava prosim. Gospa Katja Damij.

**GOSPA MAG. KATJA DAMIJ**

Hvala lepa. A se slišimo? A je v redu zdaj? Ja. Ja, hvala lepa. Tudi svetniki Gibanja Svoboda skladno z zavezami, da podpiramo, da zagotovimo čim več stanovanj, podpiramo reševanje stanovanjske problematike in povečevanja dostopnosti, tako na mestni kot na državni ravni podpiramo nadaljnji razvoj sosesk oziroma gradnjo in dokončanje stanovanj. Vse to kar ste omenili, oskrbovanih stanovanj, zavetišč in investicijske projekte. Tako, da vse korake v tej smeri in konkretno ta rebalans finančnega načrta javnega stanovanjskega sklada podpiramo in bomo glasovali za.

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Hvala lepa za besedo. Jaz moram pač ugotoviti, da spet za namen dvigal ni predvidenega nobenega denarja. Se pravi dvigala očitno v tem mestnem svetu kljub temu, da je na 10.000 ljudi, ki trpijo zaradi tega ne morejo hoditi po stopnicah. Ne v rebalansu, ne v proračunu, ne v finančnem načrtu Javnega stanovanjskega sklada nimajo predvidenega niti evra. In mi potem bi radi govorili o kvaliteti življenja. Človek, ki ne more po stopnicah, ker je gibalno oviran.

**GOSPOD ZORAN JANKOVIĆ**

Gospod Primc. Gospod Primc, jemljem vam besedo. Opomin imate. Še enkrat pravim, vi ste poslušali rebalans za nova stanovanja, ki ima vsa dvigala in govorimo o tem.

… /// … iz dvorane – nerazumljivo … ///

**GOSPOD ZORAN JANKOVIĆ**

Jaz pa govorim, jih tudi ne bodo imela. Ja, vi boste pa lahko svojo delal, ko boste. Tega v rebalansu nimate. Tega v rebalansu za leto 2024 in 2025 nimate in v principu potem ni tema razprave. Hvala lepa. Kar končamo. Ne, jemljem vam besedo. Res.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne morete razpravljati. Potem ni za razpravljati. Gremo na, ugotavljam navzočnost po celotni točki. Gospod Striković, izvolite. Gospod Čerin, samo prosim. Gospod Striković, dajte mu mikrofon. Ja, zdaj je v redu.

**GOSPOD DENIS STRIKOVIĆ**

Samo, da preverim. Zdaj imamo za A) in B) skupaj?

**GOSPOD ZORAN JANKOVIĆ**

Za A) in B) skupaj. Samo prosim na glas, da se sliši.

**GOSPOD DENIS STRIKOVIĆ**

Okej. Evo, samo na kratko, dodal bi še eno politiko katero jaz že dolgo zagovarjam, da bi lahko tudi občina, ker mi imamo ta ogromen problem glede novih stanovanj, pač vsako novo stanovanje je vredno in tukaj je pohvalno delovanje in bi se lahko še bolj fokusirali na to področje, pač in občina in država. Zdaj pa ta politika, katero jaz zagovarjam, pa da tudi v drugih novih gradnjah, da se v pogovorih s privatnimi investitorjih, da lahko tudi občina in država dosežeta, da en delež tistih stanovanj, da so namenjena tudi javnim stanovanjem, pač da nimamo, jaz vem, da vedno je ta pogovor je, da imamo tudi neke, da so dobre lokacije katera bo tudi ta na Povšetovi je dobra lokacija tako, da ni to samo nekje na robu ampak bi bila ta mešanica katero smo poznali tudi v prejšnjem sistemu kjer je bilo vse pomešano in privatna in javna stanovanja. Da ne bi naredili samo te neke izolacije, kjer da dobimo na koncu mesto kjer bomo bloke kjer živijo ultra bogati, potem bomo pa nekje drugje bomo imeli, kjer bodo pa ultra siromašni. To je to, hvala lepa.

**GOSPOD ZORAN JANKOVIĆ**

Hvala lepa. Zaključujem razpravo. Zdaj pa dajte, ugotavljamo navzočnost. Jaz imam roke gor. 37, 38, lepo.

**In glasovanje poteka pod točko A): Mestni svet Mestne občine Ljubljana sprejme predlog Rebalansa finančnega načrta Javnega stanovanjskega sklada Mestne občine Ljubljana za leto 2024.**

Zaključujemo.

**29 ZA,**

**0 PROTI.**

**In gremo na točko B), glasovanje, navzočnost ostane ista: Mestni svet Mestne občine Ljubljana sprejme predlog Finančnega načrta Javnega stanovanjskega sklada Mestne občine Ljubljana za leto 2025.**

**29, 30 ZA,**

**0 PROTI.**

Zaključi, hvala lepa. Dobro.

Gremo na točko 7.

**AD 7. PREDLOG STRATEŠKEGA NAČRTA DOSTOPNOSTI MESTNE OBČINE LJUBLJANA**

Gradivo ste prejeli, prejeli ste poročilo pristojnega odbora. Prosim gospo Žitnik in gospo Hrovat, da podata skupaj uvodno obrazložitev. Ne mi reči, da je to hitrejše, kot tisti prejšnji sistem.

**GOSPA MAJA ŽITNIK**

Spoštovani. Strateški načrt dostopnosti smo v Mestni občini Ljubljana pripravili skupaj z zavodom Dostop, Ljubljanskim urbanističnim zavodom in pa s Svetom za odpravo arhitekturnih in komunikacijskih ovir. Gre za dokument, ki so določene v smernicah gradbenega zakona natančneje v 32. členu, kjer v bistvu določa, da morajo vsi dostopi, povezovalne poti, vrata vertikalne povezave, kot so stopnice, klančine in pa druge mehanske dvižne naprave, ljudem s posameznimi funkcionalnimi oviranostmi omogočati samostojno uporabo. In nadalje v istem členu zakon tudi določa, da lahko občine v dogovoru z reprezentativnimi invalidskimi organizacijami s takšnim strateškim načrtom dostopnosti določijo tudi stopnjo prilagojenosti zunanjih javnih površin. Z načrtom dostopnosti določamo pravzaprav, katere zunanje javne površine so v MOL tako pomembne oziroma so pomembne, da se v bistvu, da je dostop do javnih objektov in do storitev omogočen za vse funkcionalno ovirane osebe in s sprejetjem strateškega dokumenta bo uporaba tega dokumenta v praksi za vse javne površine obvezna. Ob tem sicer poudarjam, da govorimo o dokumentu Mestne občine Ljubljana, kjer pravzaprav, ko smo se prej pogovarjali za privat investitorje bomo predpisovali uporabo tega zakona, ravno tako na državo bomo apelirali za uporabo, pardon ne zakona, za tega strateškega dokumenta. Dejstvo pa je da je to smernica a ne. Hvala. Natančnejše detajle bo pa kolegica Tea povedala.

**GOSPA TEA HROVAT**

Hvala za besedo. Pozdravljeni tudi v mojem imenu. To se pravi, poglavitne rešitve strateškega načrta so, da je območje MOL z vidika dostopnosti razdeljeno v dve prostorski kategoriji, to je osnovna stopnja dostopnosti in pa višja stopnja dostopnosti. V osnovni stopnji dostopnosti pomeni, da se, da so taktilne oznake, to so prav te taktilne plošče izvedene samo na nujnih točkah za označevanje avtobusnih postajališč in pa tam kjer so potencialno nevarne točke, da pešec zaide slep ali pa slaboviden, to se prav tam to kar je stik vozišča in pločnika tam, kjer je njuna višina izenačena. Višja stopnja dostopnosti pa pomeni, da v območjih višje stopnje dostopnosti pa je potrebno zagotavljanje ustreznega vodenja slepih in slabovidnih ter redno vzdrževanje poti in odpravljanje ovir. Za ta namen smo pripravili pregledno karto, dostopno in na PROMinfo, na kateri smo označili vse tiste objekte in območja, do katerih je potrebno urediti dostopnost, to so razni vrtci, osnovne šole, zavodi, bolnice, pošte in druge ustanove. Bistveno po sprejetju strateškega načrta pa je, da se poti, povezane s taktilnimi oznakami, ureja le še na poteh višje stopnje dostopnosti. Osnovno stopnjo dostopnosti namreč že izvajamo v vseh prenovah javnih površin. Za doseganje ciljev strateškega načrta bomo izvajali aktivnosti, ki smo jih že v preteklosti preizkušali in so se izkazale za učinkovite. Te so recenzije projektov za izvedbo z vidika dostopnosti in strokovni nadzor nad izvajanjem tega na terenu, s čimer se sistematično izboljšajo rešitve v praksi in pripomorejo tudi k znižanju stroškov posamezne izvedbe. Z izdelavo letnih strokovnih poročil bomo imeli pregled nad izvedenimi rešitvami dostopnosti, z odpravljanjem ovir v okviru vzdrževalnih del, kot so nižanje robnikov na prehodih, zamenjavo poškodovanih taktilnih oznak oziroma urejanje klančin, oprijemal na stopniščih. Z odpravljanjem ovir v okviru mestnega redarstva in inšpektorata bomo zagotavljali, da bodo taktilne vodilne poti proste in prehodne. Ozaveščanje javnosti in deležnikov, ki lahko vplivajo na izboljšanje dostopnosti ter dajanje dobrega zgleda pa se že izvaja z raznimi prireditvami in aktivnostmi kot so prireditev oviratlon in pa akcije *Parkiraj izgovore drugam, ne na mesta rezervirana za invalide*. Večina nalog iz strateškega načrta se že izvaja v okviru sredstev posameznih nosilcev nalog oziroma obnov, sprejem strateškega načrta pa je potreben zato, da ne bo dileme, kje in kakšen nivo dostopnosti mora biti dosežen na posamezni ulici ter da bomo težili k temu, da bodo vodilne poti med posameznimi prenovami povezane. Hvala za vašo pozornost.

**GOSPOD ZORAN JANKOVIĆ**

Hvala lepa. Prosim gospo Vesno Ugrinovski, da poda stališče odbora.

**GOSPA VESNA UGRINOVSKI**

Odbor za gospodarske javne službe in promet je na svoji 16. seji podprl sprejem predloga Strateškega načrta dostopnosti Mestne občine Ljubljana, s šestimi glasovi za in nobenim glasom proti. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospod Primc.

**GOSPOD ALEŠ PRIMC**

Hvala lepa za besedo. Jaz pozdravljam ta načrt in se mi zdi izjemno lepo pripravljena zadeva in res lepo, da postavljamo ljudi, ki imajo kakršnokoli oviranost na prvo mesto se pravi, da prilagodimo zunanji prostor njim. Moram reči, da me je mogoče edino malo zmotil naslov, ker jaz bi si ob strateškem načrtu dostopnosti predstavljal ne samo urejanje zunanjih površin ampak tudi dostopnost do objektov, v objekte in znotraj objektov. Tako, da se meni bi zdelo recimo, da bi lahko ta dokument bil recimo poimenovan strateški načrt uporabnosti zunanjih površin za osebe z oviranostjo. Medtem, ko tisti celovit program resnično dostopnosti, ki bi pa upošteval tako notranje kot zunanje površine, ga je pa seveda po mojem potrebno še narediti. Seveda, ko jaz najprej, ko jaz pomislim na dostopnost, imam takoj v misli dvigala.

**GOSPOD ZORAN JANKOVIĆ**

Hvala lepa gospod Primc. Gospod Primc, nimate besede. Ne, saj ne gre, ste izključeni. Sem vas jaz izključil. Ne, ker se norčeval ne boste iz tega. Prej ste imeli dvigala pri rebalansu, nimate besede. Vzemite mikrofon, pa pojdite ven, tam pa lahko govorite kar hočete. Tu pa ne boste afne guncal. Gospa Babnik, izvolite. Gospa Babnik čaka rdečo luč. Zdaj pa ima.

**GOSPA MARUŠA BABNIK**

Dobro, še enkrat, hvala za besedo. Jaz bi najprej, bom rekla rekla opozorila na eno izmed besednih zvez, ki jo večkrat uporabljamo v besedi invalid. Mogoče bi rajši govorili, da imajo ljudje določene oviranosti, se mi zdi, da se tako na nek način lepše sliši. Ja, ta načrt je izjemno dobro pripravljen. Zelo lepo poskrbljeno, moramo priznat, a vendarle v centru mesta, tam kjer centra ni, pa imamo določene težave. Seveda je treba težiti k temu, da se te sisteme zgradi še na širšem območju. Tako za slepe kot za gluhe se križišča in prehodi za pešce niso povsod opremljeni. Jaz upam, da se bo to kmalu spremenilo. Imam pa nekaj predlogov glede gibalno oviranih. Imajo največkrat težave zaradi visokih robnikov in nasploh robnikov na prehodih za pešce. Javne zgradbe še vedno iz različnih razlogov niso dostopne. To je potrebno res stremeti k temu, da to bo. Na posameznih lokacijah se deklarirajo kot invalidom dostopni, vendar je vsaj ena stopnica, a ne, in sicer nudijo fizično pomoč, a je to za invalida lahko ponižujoče, saj želi biti samostojen. Nekatere klančine so prestrme, da bi jih lahko premagal vsak invalid in pa klančine so na nekaterih mestih predolge in brez kratkih ravnin za počitek. Zelo pomembno se nam zdi, da je potrebno pregledovati pločnike in druge javne površine kjer je veliko razpok, seveda če invalid zapelje v to razpoko je možnost zelo močnega padca z vozička, korenine pod asfaltom, poškodbe reliefa asfalta, tudi tega je ogromno, tako da je to treba poskrbet. Pločniki so pretežno nagnjeni v levo, desno, kar znatno otežuje poganjanje vozička na ročni pogon. Podhodi so z invalidskimi vozički, so z invalidskimi vozički še vedno neprehodni, pomeni kakšne primerne klančine ali dvigala. Parkirišč pravijo, da je za invalide še vedno premalo in so nekatera parkirna mesta neprimerna, predvsem izstop iz vozila na prometno cesto, parkirno mesto ali na neposredno pred jaškom preveč nagnjen teren, itn. Tako da jaz upam, da so neki ta opozorila, da bodo padla na plodna tla, da bodo slišana in da se bo seveda ta dokument na nek način povezal ali pa je bil pregledan s strani Urbanističnega inštituta Republike Slovenije, kjer je dostopnost oziroma priročnik za dostopnost vsem ljudem z oviranostmi. Hvala.

**GOSPOD ZORAN JANKOVIĆ**

Hvala lepa. Gospa Kovačič. Res, hvala za to razpravo.

**GOSPA DARINKA KOVAČIČ**

Ja, hvala lepa za besedo. Tudi jaz pozdravljam ta dokument, se mi zdi nujno potreben. Kot sem razbrala, je to že neka nadgradnja predhodnega nekega podobnega dokumenta. Videli smo že v predstavitvi, slikovno gradivo je zelo obsežno v tej predstavitvi oziroma v tem dokumentu, kjer so prikazani nekateri, nekatere dobre rešitve, je po še precej oziroma bi rekla kar ogromno nekih nepravilnosti, nevarnosti, ki pa jih je potrebno res v najkrajšem času odpraviti. Kot je že omenila pred mano kolegica so nekatera mesta za invalide nevarna, da ne rečem zelo smrtno nevarno skoraj. Tako, da tu je mislim da je še kar precej dela za to komisijo oziroma to kaj so bili neko komisija, ki je pač ta dokument pripravljala, da da nadgrajuje svoje delo s temi pripombami. Potem recimo kar me je zbodlo, so tudi te kolesarske steze, ki so zarisane na pločnikih, a ne. To je bil pač najbolj elegantna rešitev, da se je povečalo oziroma zagotovila varnost kolesarjem. Ampak vprašajmo se, kako se je pa zagotovila varnost recimo slepim ljudem, ki pač se po tem pločniku gibljejo? Kako oni lahko zaznajo kje kolesarska steza, ki je pa prostor za njih oziroma za nas pešce? Pa nekje so te steze, ki so namenjene pešcem s tem, ko so polovico pločnika zarisali za kolesarje, preozke za skoraj normalno hojo dveh oseb vzporedno, da ne rečem za mamice z vozički oziroma invalide na vozičkih. Potem rečeno je bilo tudi že to, da je po mojem mnenju premajhno število parkirnih mest za invalide oziroma so ta neprimerno razporejena. Nekje v dolžini vsaj 500 m ali pa celo več, ni nobenega parkirnega mesta, potem pa pridemo na 3 ali pa 4 zaporedoma, tako da mogoče bi tu, sicer res obstaja nek normativ, ampak to je po mojem tisti minimum, ne, zakaj ne bi bilo več, če je lahko. Jasno, zdaj kar se tiče teh mest za invalide, zdaj v tujini je praksa, da so ta mesta brezplačna. Zdaj upam, da je tudi v Ljubljani tako. Razen v parkirni hiši tu, Kongresni trg, temu ni tako, no tako mimogrede. Potem, kaj me še zmotilo, te ovire na pločnikih. V tem je v tem gradivu zelo obširna, obširen pač slikovno gradivo. Dejansko mogoče je premalo tega nadzora nad tem. Zdaj, a kazni obstajajo ali ne, ne vem, ampak očitno se je to pod vsaj v centru mesta zelo bom rekla razpaslo, da se po pločnikih postavljajo mize pred lokali, razni panoji, cvetlična korita, tako kot je pač v gradivu že navedeno, kar zelo otežuje gibanje invalidov pa recimo tudi slepih, slabovidnih oseb. Potem pa še nekaj ne, pri načrtovanju novih sosesk. Jaz upam, da se upoštevajo ti normativi koliko parkirnih mest, dobro, dvigala verjetno zdaj povsod so, ampak koliko parkirnih mest pride recimo smo slišali stanovanj v na Povšetovi bo 300 ali 400.

**GOSPOD ZORAN JANKOVIĆ**

361.

**GOSPA DARINKA KOVAČIČ**

No 361.

**GOSPOD ZORAN JANKOVIĆ**

To je upoštevano v normativih.

**GOSPA DARINKA KOVAČIČ**

Zdaj, koliko od teh parkirnih mest bo namenjenih invalidom? Zdaj jaz upam, da se upošteva normativ, pa ne samo na tej soseski ampak vseh novozgrajenih soseskah, da bo določeno število parkirnih mest namenjenih za invalide. Zdaj pa na koncu, bi pa še se ustavila pri objektih, ki so v lasti MOL. To so predvsem stavbe četrtnih skupnosti, ki so nekje stavba sama je že dostopna invalidom z nekimi klančinami, so pa prostori v katerih delujejo te četrtne skupnosti to se prav pisarne, sejne sobe ali karkoli v precejšnjem številu v nadstropjih, ali je to recimo tudi v kleti nekje ali pa v prvem, drugem nadstropju in mislim, da večina teh razen ena četrtna skupnosti ima dvigalo, ostale pa ne. Tako, da tukaj so pa invalidi zelo omejeni pri kontaktih s pač četrtno skupnostjo, tudi s tem, da recimo si ne predstavljam kako bi bil nek svetnik, se sploh lahko udeleževal vsaj četrtnega sveta, če niti do sejne sobe ne more. Tako, da to je velik problem, pa ne vem, če bo rešen zelo v kratkem času, ker mislim, da pa je nek rok za ureditev teh razmer a ne, tako da ta rok mislim, da je zelo kratek. Tako, da kaj se predvideva v tem, ne vem v tem smislu, da se to čim prej reši oziroma, da bo omogočeno vsem enakovredno, enakopravno delovanje v četrtnih svetih. Tako, da se pa pač

**GOSPOD ZORAN JANKOVIĆ**

Se opravičujem, gospa Kovačič. Jaz mislim, da niste brali naslov te točke.

**GOSPA DARINKA KOVAČIČ**

Sem.

**GOSPOD ZORAN JANKOVIĆ**

Ne, po mojem ne. Ker mi govorimo o teh javnih površinah.

**GOSPA DARINKA KOVAČIČ**

Javnih površinah. Ja, sem prebrala.

**GOSPOD ZORAN JANKOVIĆ**

In zdaj pa brez zamere. Zdaj pa, ko boste šli ven s te seje, tam imate dol pri vhodu tri evropske nagrade za urejanje za osebe z oviranostmi. In dajte si to pogledat. In zdaj vas pa opominjam, o javnih površinah govorimo. Prej sem bil tiho. Lahko govorimo, vse ostalo bom pa vzel besedo. Hvala lepa.

**GOSPA DARINKA KOVAČIČ**

Sem zaključila. Hvala.

**GOSPOD ZORAN JANKOVIĆ**

Hvala lepa. Gospa Bregant.

**GOSPA DR. TINA BREGANT**

Ja najlepša hvala. Zelo pozdravljam to dostopnost javne infrastrukture za najranljivejše, pa seveda tudi za vse nas, ker vsakemu od nas se v enem obdobju življenja lahko zgodi, da bo pač spadal med ovirane. Izpostavila bi dostopnost varnih točk, na kar so me opozorili ljudje. Tam lahko ljudje podajo prijavo nasilja. Vemo, da so ovirani praviloma tudi najranljivejši, tako da je zanje zelo pomembno, da do teh točk lahko dostopajo nemoteno. Izpostavila bi mogoče še čisto praktično višino robnikov, naklon klančin s problematičnimi ovinki, zaradi česar je res pomembno, da je za vse nas vhod v javne zgradbe, da je tam čim manj stopnic, pomembno je tudi, da se rampe na avtobusnih postajališčih, da se dovolj nizko odpirajo tudi na periferiji. Periferija je problem, kot povedo ljudje, v celoti pa bi pohvala, da ta dostopnost do javnih površin, ki so pomembna za vse nas, je pomembna in sem zelo vesela, da je Mestna občina Ljubljana se dejansko tudi odločila za uresničevanje teh strateških ciljev za izboljšanje dostopnosti za vse nas.

**GOSPOD ZORAN JANKOVIĆ**

Hvala lepa. Gospa Ugrinovski.

**GOSPA VESNA UGRINOVSKI**

V Gibanju Svoboda pozdravljamo Strateški načrt dostopnosti Mestne občine Ljubljana. Veseli smo, da gremo še en korak naprej k bolj enakovredni dostopnosti za ranljive družbene skupine, kot so slepi in slabovidni, oziroma za vse osebe s funkcionalnimi oviranostmi. Načrt je pripravljen zelo lično in transparentno, vsebuje prikaz slabih praks ter prikaz zaželenih dobrih praks. In smo prepričani, da bomo prihodnje bili priča vse več dobrim praksam. Hvala.

**GOSPOD ZORAN JANKOVIĆ**

Zaključujem razpravo. Ugotavljam navzočnost.

**GOSPA KSENIJA SEVER**

Obrazložitev glasu.

**GOSPOD ZORAN JANKOVIĆ**

Obrazložitev glasu. Prosim, obrazložitev glasu. Samo počakajte, gospa Sever. Izvolite.

**GOSPA KSENIJA SEVER**

Hvala. Predlog Strateškega načrta Mestne občine Ljubljana je pripravljen zelo dobro in pregledno prikazan tudi slikovno in ga bom podprla. Opozorila pa bi na sobivanje pešcev, kolesarjev in postavitvijo gostinskih vrtov na Slovenski cesti, kjer pešci, predvsem invalidi, so izpostavljeni in bi bilo treba še iskati rešitve glede prehitre vožnje, kolesarjev, skirojev, morda še omejiti hitrost ali povečati število redarjev. In dodala bi tudi, da Ljubljana je izven središča mesto. Tudi tam živijo gibalno ovirane osebe, zato priporočam, da v prihodnje se ta načrt širi tudi na ta del mesta izven središča. Hvala lepa.

**GOSPOD ZORAN JANKOVIĆ**

Navzočnost: 37.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Strateškega načrta dostopnosti Mestne občine Ljubljana.**

Prosim za vaš glas.

**36 ZA,**

**0 PROTI.**

Hvala lepa. Čestitke, Maja.

**38 ZA,**

**0 PROTI.**

Zdaj ne vem kaj velja. 38.

**AD 8. PREDLOG ODLOKA O SPREMEMBAH IN DOPOLNITVAH ODLOKA O USTANOVITVI JAVNEGA ZAVODA MEDNARODNI GRAFIČNI LIKOVNI CENTER**

Gradivo ste prejeli, prejeli ste poročilo pristojnega odbora za kulturo in poročilo Statutarno pravne komisije, v skladu s katerim bo mestni svet predlagani akt obravnaval kot osnutek in ne kot predlog odloka. Prosim gospo Demšič za uvodno besedo.

**GOSPA MAG. MATEJA DEMŠIČ**

Spoštovane in spoštovani. S pričujočim aktom Mestna občina Ljubljana kot ustanoviteljica javnega zavoda Mednarodni grafični likovni center daje javnemu zavodu v upravljanje Plečnikovo letno gledališče s pripadajočo opremo, ki je prav tako v lasti mestne občine. Namen tega je vzpostavitev novega prireditvenega in javno dostopnega prostora na prostem. Za preostale nepremičnine, ki jih ima naš javni zavod MGLC že v upravljanju, to sta objekt Tivolskega gradu ter Švicarije in pripadajoča oprema, se v tem dokumentu način zapisa identifikacijskih oznak teh nepremičnin uskladi in poenoti z zapisom identifikacijskih oznak nepremičnin, kakor izhajajo iz zemljiške knjige oziroma iz zemljiškega katastra. Spreminjamo en člen in to je 20. člen ustanovitvenega akta. Hvala lepa.

**GOSPOD ZORAN JANKOVIĆ**

Hvala lepa. Prosim gospoda Bagarija za stališče odbora.

**GOSPOD LUDVIK BAGARI**

Dame in gospodje, cenjeni gospod župan. Odbor za kulturo in raziskovalno dejavnost je na 13. redni seji obravnaval gradivo za 17. sejo mestnega sveta in sprejel naslednji predlog sklepa. Odbor za kulturo in raziskovalno dejavnost podpira sprejem predloga Odloka o spremembah in dopolnitvah Odloka o ustanovitvi javnega zavoda Mednarodni grafični likovni center. Hvala.

**GOSPOD ZORAN JANKOVIĆ**

Hvala lepa. Gospod Sedmak, stališče statutarno pravne.

**GOSPOD MARJAN SEDMAK**

Hvala za besedo. Statutarno pravna komisija je obravnavala predlog in ugotavlja, da predloženo gradivo ne vsebuje predloga za obravnavo in sprejem akta po hitrem postopku, zato se predlagani akt obravnava kot osnutek in ne kot predlog. Hvala.

**GOSPOD ZORAN JANKOVIĆ**

Hvala lepa. Razprava. Ni razprave. Zaključujem. Ugotavljam navzočnost po celotni točki.

**Glasujemo O PREDLOGU SKLEPA: Mestni svet Mestne občine Ljubljana sprejme osnutek Odloka o spremembah in dopolnitvah Odloka o ustanovitvi Javnega zavoda Mednarodni grafični likovni center.** V oklepaju je skupaj s pripombami, ki jih ni.

Prosim za vaš glas. Navzočnost: 36.

**37 ZA,**

**0 PROTI.**

Če k osnutku odloka ni razprave oziroma ni pripomb, ki bi se nanašale na spremembe in dopolnitve njegovega besedila, 122. člen poslovnika določa, »svet lahko sprejme akt po skrajšanem postopku«; svet na predlog predlagatelja, moj predlog, odloči, da preide na predlog akta še na isti seji. Ker k osnutku odloka ni bilo pripomb, ki bi se nanašale na spremembe in dopolnitve njegovega besedila, v skladu s petim odstavkom 122. člena poslovnika mestnega sveta dajem na glasovanje nov sklep, se pravi navzočnost ostaja 36. Glasujemo pa zdaj o drugem sklepu. Briši ta rezultat 37. Predlog sklepa novega, kako zdaj, še vedno imam rezultat, ampak naredi kar hočeš.

**Mestni svet Mestne občine Ljubljana sprejme predlog Odloka o spremembah in dopolnitvah Odloka o ustanovitvi Javnega zavoda Mednarodni grafični likovni center.**

Zdaj pa, glasovanje poteka za ta predlog odloka. Zaključimo.

**35 ZA,**

**0 PROTI.**

Sprejeto. Hvala lepa.

Gremo na naslednjo točko dnevnega reda.

**AD. 9 PREDLOG LETNEGA PROGRAMA ŠPORTA V MESTNI OBČINI LJUBLJANA ZA LETO 2025**

Gradivo ste prejeli, po sklicu ste prejeli tudi poročilo pristojnega Odbora za šport ter mnenje zvez. Prosim gospoda Kolenca za uvodno obrazložitev.

**GOSPOD MARKO KOLENC**

Spoštovani. Z letnim programom športa se določa obseg sofinanciranja programov športa v vseh pojavnih oblikah, tako v obliki finančnih sredstev kot v obliki brezplačne uporabe športnih objektov, ki so v lasti Mestne občine Ljubljana. Za leto 2025 je predvideno sofinanciranje programov v obliki finančnih sredstev v okvirni višini 8,7 mio  EUR in v obliki brezplačne uporabe športnih objektov v okvirni višini 10 mio EUR. Glede na leto 2024 se bodo finančna sredstva za sofinanciranje programov povečala za dober milijon EUR, povečanje pa bo na področjih predvsem športa za vse, sofinanciranje plač trenerjev, ki izvajajo programe za mlade, ter plač trenerjev mestnih panožnih športnih centrov ter sofinanciranje nastopov športnih klubov v evropskih ligaških tekmovanjih. V prihodnjem letu bosta predana v uporabo tudi dva nova športna objekta, Kopališče Vevče in Športni center Ilirija, s katerima bomo še dodatno povečali obseg brezplačnih ur za izvedbo letnega programa športa. S sprejetjem letnega programa športa za leto 2025 bodo sprejeti tudi pogoj za objavo javnega razpisa in izbor izvajalcev letnega programa športa v Mestni občini Ljubljana. Hvala lepa.

**GOSPOD ZORAN JANKOVIĆ**

Hvala lepa. Gospa Bon, stališče odbora prosim.

**GOSPA DR. MARTA BON**

Odbor za šport je obravnaval ta predlog in sprejel naslednji sklep, in sicer Odbor za šport odpira sprejem predloga Letnega programa športa v Mestni občini Ljubljana za leto 2025, 5 glasov za od 5 prisotnih.

**GOSPOD ZORAN JANKOVIĆ**

Hvala lepa, soglasno se pravi. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospa Babnik, izvolite.

**GOSPA MARUŠA BABNIK**

Seveda v naši svetniški skupini pozdravljamo ta program športa namenjen zelo veliko najmlajšim. Tudi za uporabo, brezplačno uporabo telovadnic lahko temu milijonu dodaste še kakšnega. Da bo res vse brezplačno, da ne bodo potem društva plačevala in s tem potem tudi vadnine predvsem tisti starši, ki so iz socialno ogroženih družin. Zelo pozdravljam samo osebno odprtje bazena Vevče. 30 let smo opazovali to, kako bi rekla prazno jamo, zdaj tam nastaja zelo lep objekt. Me pa morda malo skrbi kolikšna bo kakšen bo cenik, ali bo dostopen tudi za normalno delovno aktivnega prebivalca, občana Ljubljane in pa sploh tistih, ki jih je na tem našem območju v Četrtni skupnosti Polje predvsem malo več, a ne, ki bi potrebovali kakšen objekt tudi dokaj njim dostopno cenoven. Morda bi tu opozorila zdaj, večkrat sem že no, da jaz razumem, da so zavodi s posebnimi potrebami financirani s strani države, ampak na Zavodu za gluhe in naglušne in ravno tako na Centru Iris za slepo in slabovidno mladino, njim, tem mladim prvemu, tretjemu in šestemu razredu ni omogočen program plavanja. Na to smo že opozarjali. Jaz imam tukaj izračune za Zavod za gluhe in naglušne, 23 prvošolcev, 12 tretješolcev in pa 25 šestošolcev. To ni ne vem kakšna številka, to je v bistvu skoraj tako kot en prvi razred na eni normalni osnovni šoli in menim, da bi bili ti otroci, morali biti deležni, če želimo, da se tudi oni naučijo plavati. Morate vedeti, da ti otroci, ki so v naših programih nimajo samo ene oviranosti, ampak te oviranosti so na cepljene, starši dajo za razno razne rekla terapije že tako ali tako sami dovolj veliko denarja, tukaj pa so bom rekla prikrajšali tudi za to. Jaz mislim, da je prav, da bi se jim tudi ponudilo. Samo, da povem, na primer en šesti razred, ko gre na preverjanje plavanja, ki je po zakonu nujno, mora iti v Atlantis, tam plačat ceno vstopnice, še dobro, da imamo tako usposobljen kader, da trenerjev oziroma preverjevalcev plavanja tam ni potrebno posebej plačati. Tako, da mogoče ta razmislek, ni toliko otrok, da bi se to ne moglo uvrstit. In zdaj, če bo še bazen Vevče na voljo, kmalu bo tudi Ilirija. Mislim, da ne bi bil noben problem dobiček kakšnega bom rekla ponudnika za plavalnega učitelja tudi v mestni občini. Hvala.

**GOSPOD ZORAN JANKOVIĆ**

Hvala lepa. Gospod Židan.

**GOSPOD KOSTJA ŽIDAN**

Spoštovani gospod župan, podžupani, svetnice in svetnik in ostali. Predlog Letnega programa športa za leto 2025 je razvojno naravnan na področju športne infrastrukture, vrhunskega športa, kot tudi športa za vse z vključenimi strateškimi cilji in smernicami. V sled dejstva, da je bilo leto 2023 23 % kategoriziranih slovenskih športnikov je prihajalo iz Mestne občine Ljubljana, pozdravljamo, da bo zagotovljenih tudi več sredstev--

**GOSPOD ZORAN JANKOVIĆ**

Kostja, malo na glas prosim.

**GOSPOD KOSTJA ŽIDAN**

Pozdravljamo, da bo zagotovljenih tudi več sredstev za sofinanciranje trenerjev, trenutno izmed 206 izvajalcev letnega programa športa v 49 športnih panogah. Predlog programa še naprej poleg sofinanciranja trenerjev, dejavnosti, programov in športne infrastrukture omogoča tudi brezplačno uporabo športnih objektov. Pozdravljamo tudi predlog razvojnih dejavnosti mestne panožne športne centre. Na področju rekreacije pa je glavni cilj, ki zasleduje povečanje deleža športno aktivnih meščank in meščanov, ki se vsaj dvakrat tedensko ukvarjajo s športno aktivnostjo na 75 %, medtem ko je trenutno ta procent v letu 2023, 66 %. Pozdravljamo tudi animacije neaktivnih in manj aktivnih prebivalcev in otrok in mladine. Zahvala za odlično, strokovno in razvojno pripravljen predlog letnega programa športa za leto 2025 gre Oddelku za šport, na čelu z vodjo z gospodom Markom Kolencem, za upravljanje s športno infrastrukturo pa direktorici javnega zavoda Šport Ljubljana, gospe Tatjani Polajnar. Podpiramo projekt Ljubljana in šport, zato bomo svetnice in svetniki Gibanja Svoboda predlog z veseljem podprli.

**GOSPOD ZORAN JANKOVIĆ**

Hvala lepa. Gospa Bregant.

**GOSPA DR. TINA BREGANT**

Hvala. Pozdravljam sredstva namenjena programu športa za prosti čas, zlasti osnovnošolcev, je namenjenih precej sredstev. Sem bila pa kar malo presenečena, ko sem videla, da gre pravzaprav desetkrat manj pa za mladino. Prav mladina potrebuje prostore za vadbo, ker tisti čas za osnovnošolce še nekako zapolnijo starši tudi z športnimi aktivnostmi, za mladino pa res pomembno, da dobijo dobre zglede tudi izven družine, če se le da, tudi strokovno podprte. Iz tega vidika bi si želela, da bi za mladino, ki se znajde tudi v obdobju intenzivne rasti, bilo mogoče finančno bolj podprto oziroma uravnoteženo v primerjavi s šolarji. Potem sem videla, da ste vključili tudi šport za otroke in mladino s posebnimi potrebami, kar se mi zdi zelo dobro, ne vem pa, če sem prav razumela, mogoče gre samo za napako, da drži, da gre 10.000  EUR za vadbo, kar desetkrat več pa za trenerje otrok in mladostnikov s posebnimi potrebami. Mogoče samo mejčken nerodno zapisano oziroma, če pa ne me pa zanima kako to, da gre pravzaprav toliko zanje? Sprašujem pa tudi mogoče še glede športa. Glede plavanja en del je bil že izpostavljen, me pa zanima še tudi, kako bo za s plavanjem na Iliriji sedaj novi, ali bomo tam lahko plavali tudi ostali, v kakšnih prostočasnih aktivnostih? Sem pa na splošno sem zadovoljna in vesela, da se v Ljubljani prostočasna aktivnost povezuje s športom, želim si veliko športne dejavnosti, tudi na zelenih javnih površinah, in podpiram šport in športno usmeritev.

**GOSPOD ZORAN JANKOVIĆ**

Hvala lepa. Samo eno stvar mi pojasnite gospa Bregant. Kaj za vas pomeni mladina? Od kdaj dokdaj kdaj je mladina? Leta, koliko stara? Od koliko do koliko?

**GOSPA DR. TINA BREGANT**

Mladina so načeloma najstniki, to se pravi 14+.

**GOSPOD ZORAN JANKOVIĆ**

Mi ne delimo mladino na 14+ in to, ampak pri nas v principu, zdaj če govorimo 14+, to je že osnovna šola, srednja šola, imajo tudi pri nas, ker v principu za srednje šole, kjer je telovadnica, bi morala dati država, moramo to vedeti. In prej, ko je bilo vprašanje to zaradi, zakaj za trenerje toliko, je to bilo, kar je bilo prej izpostavljeno. Ravno trenerji za otroke s posebnimi potrebami so potrebni. In gospa Sojar, zadnja prijavljena.

**GOSPA MOJCA SOJAR**

Hvala lepa za besedo. Najprej lahko ugotovimo, da Mestna občina Ljubljana za leto 2025 namenja 3 milijone več sredstev za programe športa kot v proračunu za leto 2024. Kot že nekaj gradiv letnega programa športa žal, tudi v tem gradivu najdemo veliko besedila, ki je v celoti enako lanskemu, sploh obrazložitev na zadnjih treh straneh je popolnoma enaka kot lansko leto, samo letnice so spremenjene in morda pri teh poglavitnih rešitvah le manjka nekaj novosti, sploh pri, sploh pri prostočasni vzgoji mladine, ki jo težko za, ki jo je težko zajeti v enem animacijske programe v času obstoja vseh mogočih ekranov. Tudi strateški cilji in ukrepi na področju tekmovalnega športa na strani 6, kot sem jih jaz videla, so popolnoma enaki kot v lanskem gradivu. Videla sem, da je v okviru sejma Narava zdravje v petek, 11.  oktobra potekal prvi Ljubljanski trenerski forum, na katerem sem videla, da je sodelovala tudi gospa Bon kot predavateljica in je govoril o uporabi zaslonov v procesu športnega treniranja in tekmovanja pri mladih športnikih, starših in trenerjih. Zelo pohvalno, ker te težave verjetno vsi zaznamo že dalj časa. Potem pa je v gradivu omenjena kampanja Šport je lajv. Najprej sem mislim da je narobe, da je life, ampak je lajv, ki naj bi mlade in tukaj tudi jaz razumem srednješolce tja do 20. leta, ker to je skupina, ki ji šport najmanj diši v povprečju in so najbolj tako mičken leni razen svojih srednješolskih telovadb navdušila za več gibanja, vendar pa v gradivu nisem našla ne kje drugje kakšnih konkretnih rešitev, razen sem pa videla, da je bila stojnica na Festivalu športa. Zato je moje vprašanje kako mladi pa dobro, če razširimo to starost, poznajo to kampanjo in kako se je ta kampanja razširjala med mlade? V gradivu je predstavljenih kar nekaj številk, zlasti so pohvale vredni vsi tisti programi, ki osnovnošolcem dajejo osnovna gibalna znanja, to so tek, plavanje, drsanje in kolesarjenje. In se strinjam s svojo predhodnico, svetnico Babnikovo, da bi bilo treba to tudi za vse te skupine z oviranostmi nekaj od tega no, saj vemo, da so pač kdor je oviran bo težko vse to osvojil morda tudi. Številke šolskih športnih tekmovanj so vsako leto višje, to se prav številke koliko je organiziranih športnih tekmovanj. To je pohvalno. Vendar pa je tudi v gradivu zabeleženo, da je vse manj otrok, ki se teh tekmovanj udeležujejo. Tudi v tekmovalnem športu številke rastejo. Tako tudi sofinanciranje MOL, sofinanciranje MOL-a trenerjev in število tekmovalnih športnikov v MOL. So pa to, kar sem že omenila, da so strateški cilji enaki in zato sprašujem, ali Oddelek za šport in športna zveza nimata nobenih ambicij ali novih načrtov na področju strateških ciljev in teh ukrepov? Glede investicij v športne objekte, tudi seznam investicij je popolnoma enak kot lansko leto, to pomeni naštetih je 12 alinej investicij od leta 2018 in zato me zanima, ali te investicije še vedno niso zaključene? In tudi v letu 2025 očitno še ne bodo zaključene, če so naštete. V rebalansu proračuna za leto 2024 ne najdem nobenega izmed teh naštetih objektov, kar bi sklepala, da so pa vsi zaključeni. V projektu Naučimo se plavati in Gremo na šport, ki ju izvaja javni zavod Šport Ljubljana ni med objekti več naštetih bazenov Kodeljevo in Kolezija. In to je tudi moje vprašanje zakaj teh dveh bazenov ni več tukaj? So pa našteti med objekti, ki jih uporabljajo drugi izvajalci, to se pravi, ne javni zavod Šport Ljubljana, ampak drugi izvajalci šport izvajanja letnega programa športa. Ravno tako sprašujem, kako je s kopališčem Ilirija, tukaj notri ni omenjeno, tudi ni omenjeno kopališče Vevče za prihodnje leto. Zdaj pa še, dobili smo nekaj mnenj športnih zvez. Samo mnenja, nismo pa dobili nobenih pojasnil kaj je Oddelek za šport odgovoril na ta mnenja športnih zvez, ker kot sem brala, Športna zveza Ljubljana imela kar precej pripomb glede izvajanja civilne športne sfere. Celo je pripomnila, kot bi Oddelek za šport želel sam organizirati in izvajati letni program športa. V športni zvezi Ljubljane je 71 društev in klubov in se mi zdi, da to ni majhna številka, da to ne bi bilo upoštevano njihovo mnenje in morda tudi odgovor, kaj je Oddelek za šport odgovoril oziroma kakšno je mnenje na to mnenje Športne zveze Ljubljane. Hvala lepa.

**GOSPOD ZORAN JANKOVIĆ**

Gospod Striković.

**GOSPOD DENIS STRIKOVIĆ**

Spoštovani. Ljubljanski maraton je ena najboljših znamk, ki jih ima to mesto. Jaz bi se fokusiral na temo, da bi v bistvu pohvalil delo mestne uprave, politike občine in vseh ostalih organizatorjev pri teh treh dogodkih Ljubljanskega maratona, pohoda, pohoda in Franje. Se mi zdi da se, to so tudi, da je ta denar, ki se investira v te množične rekreativne dogodke, da se vrne tudi na koncu velik boljše, kakor pa v neke velike športne infrastrukturne podvige, tako da imamo tukaj več učinkov, ne samo, ne samo, da za zdravje nekaj širših množic, razvoja dijakov, otrok in tako naprej, ampak tudi vidimo, da je tudi Ljubljanski maraton kot ena taka nekaj res močna znamka, da ima tudi ogromen turistični efekt na Ljubljano. Tako, da bi to podprl, da se, da res ogromna rast od prvega maratona pa do zdaj, da se v bistvu to nadaljuje in da se v bistvu razmišlja v tej smeri, da se pa še bolj to podpre, da dobimo še večje dogodke. Hvala lepa.

**GOSPOD ZORAN JANKOVIĆ**

Hvala lepa. Zaključujem razpravo. Glih en tak splošni odgovor, ker se nihče ni javil s te strani. Zame je izjemno pogumna napoved povečanja športno aktivnih Ljubljančanov od 66 na 75 %. Toda nekatere strani ostajajo nespremenjene. Samo pomeni, da se stvari ponavljajo tiste, ki so dobre. Lahko bi napisal povsod, ne, saj lahko vsak govori kar hoče. Pa gospa Sojar, če sem čisto iskren, jaz sem bil na Festivalu športa, vključno z najmlajšimi. Ko bi enkrat prišli tam dol pogledat, kako se podružiti ne, bi čisto drugače dojela. Ugotavljamo navzočnost po točki. Izvolite, obrazložitev glasu, gospa Sojar.

**GOSPA MOJCA SOJAR**

Hvala lepa. Ne, saj sem samo pokimala, da bo, jaz potrpežljivo čakam, da bom imela rdečo luč. Jaz bi z veseljem glasovala, to se pravi podprla ta letni program, ampak to kar ste vi zdaj meni očitali, nima nobene zveze s pripravljenim gradivom in jaz sem govorila pač o pripravljenem gradivu in mestni svetniki lahko samo sklepamo iz pripravljenega gradiva kakšen je načrt dela Oddelka za šport.

**GOSPOD ZORAN JANKOVIĆ**

Odličen.

**GOSPA MOJCA SOJAR**

Jaz nimam drugih podatkov, če jih ne dobim, a ne? In zato pač ne morem glasovati za.

**GOSPOD ZORAN JANKOVIĆ**

Hvala lepa. Gremo, ugotavljam navzočnost: 35, 36. Stop.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Letnega programa športa v Mestni občini Ljubljana za leto 2025.**

**26 ZA,**

**0 PROTI.**

Hvala lepa za prijaznost. Točka zaključena.

In gremo na zadnjo, 10. točko današnjega dnevnega reda.

**AD. 10 PREDLOG** [**ODLOKA O POIMENOVANJU PARKA IN ULIC NA OBMOČJU MESTNE OBČINE LJUBLJANA**](https://intra.ljubljana.si/VodstvoInOddelki/MOL-MU-KZ/OSZRM/Priprava%20na%20sejo%20MS%20MOL/3.1%20%20Osnutek%20odloka%20o%20poimenovanju%20parka%20in%20ulic.pdf)

Gradivo ste prejeli, prosim gospo Stanko Ferenčak za uvodno obrazložitev.

**GOSPA STANKA FERENČAK MARIN**

Hvala lepa gospod župan, spoštovane svetnice in svetniki in vsi ostali navzoči. Komisija za poimenovanje naselij in ulic je na podlagi 21. člena Zakona o določanju območij ter o imenovanju in označevanju naselij, ulic in stavb ter 27. člena Statuta Mestne občine Ljubljana pripravila Odlok o poimenovanju enega parka in treh ulic, ki je pred vam. Od osnutka odloka, ki je bil obravnavan in sprejet na seji mestnega svetega 1. 7. 2024 do danes, je komisija izpolnila z zakonom določene obveznosti. Kot prvo, po sprejetju osnutka odloka je komisija prosila za mnenje o predlaganih imenih Geodetsko upravo Republike Slovenije, ki je izdala pozitivno mnenje k predlaganim imenovanjem, kar tudi pomeni, da na območju Mestne občine Ljubljana ni ulic z enakimi imeni. Kot drugo, komisija je prosila za mnenje o predlaganih imenih Komisijo za standardizacijo zemljepisnih imen Republike Slovenije. Ta je podala pozitivno mnenje za poimenovanje Koliščarske ulice, za imenovanje Pod Grmado je predlagala ime Ulica pod Grmado, za poimenovanje Drevakova ulica pa je predlagala ime Ulica drevakov. Za vsa tri predlagana imena novih ulic v novi stanovanjskih naseljih je komisija upoštevala predloge četrtnih skupnostih in mnenje republiške komisije. In kot tretje, predlagatelj poimenovanja Parka Ade Škerl in Sonje Plaskan je predlagal skrajšano ime Parka Ade in Sonje. Komisija meni, da skrajšano ime ni potrebno, saj dolžina imena parka ne presega 35 znakov, kar je po Zakonu o določanju območij, naselij in ulic, po katerih je skrajšano ime potrebno. Komisija je kot četrto tudi odgovorila na razpravo treh mestnih svetnikov s skupnim odgovorom, kot je napisano v obrazložitvi predloga o imenovanju parka in ulic na območju MOL, kar ste dobili z današnjim gradivom in ste si verjetno tudi pogledali. Vsi sklepi so bili na komisiji sprejeti soglasno. Tako Komisija za tako imenovanje naselij in ulic Mestne občine Ljubljana prosim mestni svet za potrditev predloga Odlokov o poimenovanju trga in ulic na območju Mestne občine Ljubljana. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala. Ker k predlogu odlokani bil vložen noben amandma, ni razprave, prehajamo na glasovanje. Ugotavljam navzočnost. Proceduralno? Izvolite.

**GOSPA MARUŠA BABNIK**

V Slovenski demokratski stranki predlagamo, da se loči glasovanje in sicer na vse pač podane predloge posebej. Hvala.

**GOSPOD ZORAN JANKOVIĆ**

Hvala. Gospod Primc, proceduralno. Obrazložitev glasu? Pa, izvolite kar zdaj.

**GOSPOD ALEŠ PRIMC**

Hvala lepa. Jaz moram reči, da po mojem mnenju bi morali ulice, parke, ceste poimenovati po ljudeh z izjemnimi dosežki, ne pa na podlagi tega s kom spijo. Če pa že greste v to, da poimenujete po tem s kom spijo, potem pa predlagam, da kar na primer Jakčevo ulico preimenujete v Ulico Božidarja in Tatjane Jakac, Kardeljevo ploščad v Ploščad Edvarda, Pepce Kardelj in vnuka Igorja Šoltesa, da preimenujete Nabrežje Ivana Hribarja Hribarjevo nabrežje v Nabrežje Ivana, Emilije in Marije in tako naprej. Če hočete pač poimenovati ulice po tistih, ki skupaj spijo, potem bodite dosledni. Sicer pa je to radikalna LGBTQIA+ ideologija.

**GOSPOD ZORAN JANKOVIĆ**

Gospod Primc je obrazložil svoj glas. Demokracija pomeni, da tudi ta soba mora poslušati vsako neumnost, tudi tako kot je rekel. Dobro, da ni sebe kandidiral. Tudi bi lahko bil, s kom spi. Gospod Zakrajšek, isto, obrazložitev. Izvolite.

**GOSPOD ARNE JAKOB ZAKRAJŠEK**

Ne, jaz bi se samo vam zahvalil za ta komentar, ker mislim, da je treba take razprave prekiniti, ker so preprosto žaljive in take je bilo treba poslušati že na komisiji. In, iskreno pač, gospod Primc, če moramo mi vas poslušati vsako sejo pri vsaki točki za iste stvari, pač tukaj vas pa ne bom poslušal. Hvala.

**GOSPOD ZORAN JANKOVIĆ**

Hvala lepa. No, zdaj bom pa štel, kako ga boste prekinjali na to, ko poslušamo vse te traparije. Počasi, nisem pozabil na postopkovno. Dajmo prosim še obrazložitev glasu, gospa Babnik.

**GOSPA MARUŠA BABNIK**

Jaz bi mogoče tukaj opozorila na nekaj. Vsi govorimo o demokratičnosti, o demokraciji, o sprejemanju, pa me zanima, zakaj vas gospod župan ni bilo na pohodu za življenje, pa je sprejemanje drugače mislečih, ne drugače mislečih tistih, ki zagovarjamo življenje. Najbrž jaz pri svojih otrocih zagovarjam življenje.

**GOSPOD ZORAN JANKOVIĆ**

A je to obrazložitev? Se opravičujem. Čakajte, samo povejte mi, kaj je obrazložitev? Ne, zdaj sem vam pa jaz besedo odvzel. Ker to ni bila obrazložitev in ne bom pustil, bom pa povedal z veseljem zakaj me ni bilo tam. Ker meni, da vsak ženska ima pravico, da odloča o svojem telesu. In ta Ljubljana je tako demokratična, da je sprejela oba pohoda na istem trgu, na istih ulicah in da boste še bolj vedeli. To sem že povedal. Jaz sem šel podpisat to, kar so zbirali podpise pred Kresijo, da ima pravico, da ženska odloča o svojem telesu. In me ni bilo in tudi ne bom podpiral tiste stvari, ki niso v skladu z mojimi moralnimi načeli. Vam pa nič ne očitam, da ste bili. Vas pa ni bilo na drugi strani. Ja, na tisti, da ima ženska, da se lahko odloča o svojem telesu sama. Ugotavljam najprej navzočnost po celotni točki. Navzočnost: 32. Zdaj bomo glasovali o tem, kaj ste predlagala. Kaj ste predlagala? Dajmo še enkrat.

**GOSPA MARUŠA BABNIK**

Da glasujemo o vsaki točki posebej.

**GOSPOD ZORAN JANKOVIĆ**

Gospa Babnik predlaga, da glasujemo o vsaki točki posebej. Predlagam, da ta predlog zavrnemo.

Glasovanje poteka.

**O tem glasujemo, da glasujemo o vsaki točki posebej. Predlagam, da zavrnemo.**

**12 ZA,**

**20 PROTI.**

Zavrnjeno.

**Gremo na glasovanje O PREDLOGU SKLEPA: Mestni svet Mestne občine Ljubljana sprejme predlog Odloka o poimenovanju parka in ulic na območju Mestne občine Ljubljana.**

**23 ZA,**

**2 PROTI.**

Zaključeno.

**25 ZA,**

**2 PROTI.**

Zaključeno glasovanje. Hvala. Seja je zaključena.

-----------------------------------------------------------KONEC POSNETKA ŠT. T002-17. seja21102024